ΠΟΛΙΤΙΚΗ ΕΝΗΜΕΡΩΣΗ: 06/06/10\nΑνεξάρτητοι τέσσερις βουλευτές του ΣΥΡΙΖΑ;\nΚΟΥΒΕΛΗΣ, ΤΣΟΥΚΑΛΗΣ, ΛΕΒΕΝΤΗΣ, ΨΑΡΙΑΝΟΣ\nΑποχώρησε η ανανεωτική πτέρυγα του ΣΥΝ από το συνέδριο, με τα στελέχη της ανανεωτικής πλευράς υπο τον Φ. Κουβέλη να ζητούν την αποχώρηση του ΣΥΝ απο τον ΣΥΡΙΖΑ, οπότε οι 4 απο τους 5 βουλευτές του ΣΥΝ ίσως τη Δευτέρα να δηλώσουν ανεξάρτητοι...\n...Η ανανεωτική πλευρά του Συνασπισμού είχε δηλώσει οτι θεωρεί το ΣΥΡΙΖΑ, μόρφωμα που επιδιώκει την αποχώρηση του ΣΥΝ απο αυτόν.\nΑποκλεισμός των Σουηδικών λιμανιών για όλα τα Ισραηλινά πλοία\nΠάγκαλος: "Το μαύρο χρήμα δεν είναι παράνομο"!!!\nΑπό το http://pyrgos-news.blogspot.com/\nEπειδή όλες οι κυριακάτικες εφημερίδες ασχολούνται με Τσουκάτο, Μαντέλη και Άκη ...εμείς σας θυμίζουμε παλιότερες δηλώσεις του Αντιπροέδρου της κυβέρνησης: "ΤΟ ΜΑΥΡΟ ΧΡΗΜΑ ΔΕΝ ΕΙΝΑΙ ΠΑΡΑΝΟΜΟ!!!!!!!"\nTo 2% του "τζίρου" της Siemens πήγε σε πολιτικούς\nΛεπτομερείς καταγραφές των ποσών που σύμφωνα με τον Ρ. Σίκατσεκ (τον αρχικό ταμία στην Siemens Γερμανίας) κατέληγαν και σε πολιτικά κόμματα στη χώρα μας, υπάρχουν στην δικογραφία του Εφετείου, που έχει φθάσει και στην εξεταστική επιτροπή. Από το 2007 ο Ρ. Σίκατσεκ ενώπιον της υπηρεσίας δίωξης οικονομικού εγκλήματος στη Γερμανία έχει αναλύσει με λεπτομέρειες πώς το «μαύρο» πολιτικό χρήμα κατέληγε στη χώρα μας. Η «Κ.Ε.» αποκαλύπτει το σχεδιάγραμμα-ντοκουμέντο από αυτή την κατάθεση, που πριν από τρία χρόνια οι αρμόδιοι δεν μπόρεσαν να εκμεταλλευτούν, για να βρεθούν οι τελικοί αποδέκτες!\nΕτσι όταν επιδεικνύονται σχετικά έγγραφα στον κ. Σίκατσεκ, εκείνος αποκαλύπτει: «Πέραν των προμηθειών στη σύμβαση 8002 (περίπου 8% του κύκλου εργασιών, σύμφωνα με πληροφορίες του Χριστοφοράκου) προβλεπόταν το 2% του τζίρου της COM (τμήματος τηλεπικοινωνιών) για πολιτικά κόμματα στην Ελλάδα. Ο τρόπος δράσης είχε ως ακολούθως: Ο κ. Χριστοφοράκος πήγαινε στον κ. Κουτσενρόιτερ με έναν φάκελο με την απαραίτητη αιτούμενη πληρωμή προμήθειας και την τράπεζα συνεργασίας με την παράκληση να μου τον μεταβιβάσει και να προβώ στη σχετική εντολή εμβάσματος. Η τράπεζα συνεργασίας ήταν πάντα η ΑΒΝ AMRO στο Μονακό, με κάτοχο του λογαριασμού την Placid Blue Corporation».\nΑκολουθεί επίδειξη από τους Γερμανούς φύλλου, που είναι χειρόγραφο έγγραφο του Χριστοφοράκου, με την διεύθυνση της τράπεζας και ένα ποσό 1.699.660 ευρώ!\nΑλλη σελίδα καταγράφει τον συνολικό τζίρο του κύκλου εργασιών στη χώρα μας σε 83.483.000 ευρώ, ενώ προκύπτει και το ποσοστό του 2%, που έχει δοθεί σε πολιτικά κόμματα, σύμφωνα με την προηγούμενη κατάθεση Σίκατσεκ! Στη συνέχεια επιβεβαιώνεται ότι χειρόγραφο χαρτί σημειώσεων του Χριστοφοράκου σημαίνει ότι έγινε παραγγελία για τον ΟΤΕ συνόλου 68.817.771 ευρώ και το 2%, 1.376.000 ευρώ, δόθηκαν σε πολιτικούς και μάλιστα αυτές οι πληρωμές έγιναν μετά το 2003!\nΜεταξύ αυτών των πληρωμών από την Placid Blue καταγράφεται και το γνωστό έμβασμα των 200.000 ευρώ στον Μ. Κάτσικα και σε λογαριασμό του στην Ελβετία τον Οκτώβριο του 2003, όπως αποκάλυψε η «Ε». Σύμφωνα με πληροφορίες από τους ανακριτές αναζητώνται και οι παραλήπτες της άλλης υπεράκτιας εταιρείας , που βρέθηκε στις πληρωμές της Placid (Sandybury Investments LTD) και φαίνεται να σχετίζεται με τον επιχειρηματία Μ. Παπαδογιαννάκη.\nΑπό τον πίνακα των πληρωμών προκύπτει και άλλη χειρόγραφη καταγραφή του Μ. Χριστοφοράκου του λογαριασμού της άλλης «μαύρης» εταιρείας πληρωμών της Fairways στην τράπεζα UBS, στην Ελβετία! Αυτή -σύμφωνα με τον Σίκατσεκ -«εστάλη από το Χριστοφοράκο σε αυτόν για να προβεί στις αντίστοιχες πληρωμές για το πρόγραμμα Ολυμπιακοί Αγώνες 2004».\nΠαραστατικό πληρωμής 300.000 ευρώ εμφανίζεται στη συνέχεια με άγνωστο αποδέκτη, φέρει όμως την ένδειξη G, Greece, δηλαδή, Ελλάδα. Ακολουθούν και άλλες πληρωμές περί το 2000, που σύμφωνα με τον Σίκατσεκ αποδίδονται στον Πρ. Μαυρίδη...\nΓ. ΠΑΠΑΔΑΚΟΥ / E\nΟ Ακης είναι σαν τον «άσσο φίλτρο»- έχει παντού μόνο φίλους!\nΟ Ακης είναι αυτό που λέμε «αγαπησιάρης». Δηλαδή είναι από το είδος των ανθρώπων που δεν μπορείς να τους κρατήσεις κακία. Είναι γιατί και εκείνος δύσκολα «κρατάει». Μπορεί να θυμώνει, να φωνάζει- φωνακλάς κυρίως- αλλά ξέρεις ότι αυτό που βλέπεις, αυτό είναι. Ο Ακης είναι ο άνθρωπος που κάθε άνδρας θα ήθελε να έχει φίλο. Μήνες να ΄χεις να τον δεις, χρόνια, στο πρώτο πεντάλεπτο της κουβέντας, θα νιώσεις σαν να ήσασταν και χτες μαζί και να τα λέγατε. Ο Ακης είναι γλεντζές. Χορεύει καλά ζεϊμπέκικο, χορεύει τα ηπειρώτικα- γιατί είναι Ηπειρώτης από τη μάνα του-, τραγουδάει, λέει καλαμπούρια, γελάει πλατιά. Ο Ακης είναι έξω καρδιά. Ακόμη και στα πιο δύσκολα- και του ΄χουν συμβεί διάφορα κατά καιρούς (προσωπικά και άλλα) όχι μόνο αυτά τα τελευταίαδεν θα χάσει ποτέ το χαμόγελό του. Θα γελάει και θα κάνει κι αυτόν που είναι δίπλα του να νιώσει καλά. Ο Ακης είναι σαν τον «άσσο φίλτρο»- έχει παντού μόνο φίλους. Ο Ακης είναι ωραίος- γερνάει «επιτυχώς» κατά την έκφραση του Γιώργου Σκαμπαρδώνη. Ακόμη και τώρα που έχει αγγίξει τα 70 και τα σπαστά μαλλιά του έχουν χάσει πολύ από την απατηλή γοητεία των γκρίζων κροτάφων, παραμένει γοητευτικός και κουβαλάει χωρίς μεγάλη προσπάθεια το προσωνύμιο «ωραίος Μπρούμελ» που του είχε κολλήσει στις αρχές της δεκαετίας του ΄80, τότε που ο Ανδρέας τον είχε κάνει υπουργό Δημοσίων Εργων, «λιγωμένη» ρεπόρτερ του υπουργείου.\nΟ Ακης είναι άνθρωπος του πάθους. Αγαπάει. Και αγαπάει πολύ. Αγάπησε τον Ανδρέα όσο τίποτε άλλο στη ζωή του, έγινε η σκιά του, τον ακολούθησε ώς το τέλος και έμεινε να λέει ακόμη- ζωντανό αρχείο- ιστορίες από «τότε», όπου το «τότε» μπορεί να είναι από την εποχή του ΠΑΚ, όταν τον γνώρισε στη Γερμανία ή από τα πρώτα μεταπολιτευτικά χρόνια όταν δίπλα στον Ανδρέα έβαλε πλάτη να στηθεί το ΠΑΣΟΚ και να γίνει το κόμμα που κυβερνάει τη χώρα επί 22 χρόνια.\nΟ γάμος. Ο Ακης αγάπησε πολύ - και αγαπήθηκε από- τις γυναίκες. Τη Βίκυ Σταμάτη, τη δεύτερη γυναίκα του, τη γνώρισε πριν από περίπου μία δεκαετία. Πανίσχυρος υπουργός εκείνος, όμορφη στα 35 της εκείνη, το ειδύλλιο εξελίχθηκε σε έναν έρωτα τρελό. Επισημοποιήθηκε με έναν γάμο, που θα ήταν το όνειρο κάθε κοπέλας και προφανώς και της Βίκυς Σταμάτη, αλλά για τον Ακη αποδείχθηκε ένα προσωπικό Βατερλώ: διάλεξε να την παντρευτεί στο Παρίσι, να κάνει τη γαμήλια δεξίωση στο «Four Seasons» λίγο μετά τις εκλογές του 2004, όταν όλη η προσπάθεια της Νέας Δημοκρατίας είχε στραφεί στο να αποδείξει ότι το προεκλογικό σύνθημα «έξω οι κλέφτες του ΠΑΣΟΚ» είχε υπόσταση.\nΑκολούθησαν πολλά- η Εξεταστική για τα οπλικά συστήματα ΤΟR Μ1, τα δημοσιεύματα, οι απανωτές κατηγορίες ότι «ο Ακης τα ΄χει πιάσει». Κι εκείνος να δίνει έναν απελπισμένο αγώνα να αποδείξει ότι είναι καθαρός, ότι δεν έχει «λαδωθεί», ότι δεν υπάρχει τίποτε εις βάρος του. Το αποτέλεσμα όλων αυτών, με τον γάμο στο Παρίσι να τον βαραίνει καταλυτικά, ήταν η αποτυχία του να εκλεγεί στις εκλογές του 2007.\nΤώρα βρίσκεται πάλι στη δίνη μιας έρευνας που έχει στόχο τα οικονομικά του, πώς τα απέκτησε και πώς δικαιολογείται ο τρόπος που ζει. Δεν θα βρεις έναν στο ΠΑΣΟΚ που να μη σου πει πόσο λυπάται για την «κατάντια» του Ακη. Οπως και δεν θα βρεις κανέναν που να μην την αποδώσει στον γάμο του. Ακόμη και ο πιστός φίλος του, ο Κίμων Κουλούρης, μου έλεγε προχθές πόσο λυπάται γι΄ αυτόν. Βασικά όλοι λυπούνται για τον Ακη. Το κακό γι΄ αυτόν είναι ότι παράλληλα προβλέπουν πως «δεν θα έχει καλό τέλος». Ο ίδιος υπεραμύνεται της αθωότητάς του: όλα είναι νόμιμα, έλεγε σε μια δήλωση τις προάλλες με αφορμή τα δημοσιεύματα για το σπίτι στην οδό Διονυσίου Αρεοπαγίτου. Αλλά το πρόβλημά του είναι πως κανείς πια δεν τον πιστεύει. Κανείς. Ούτε και οι πιο στενοί φίλοι του, που έρχονται τώρα να πιστέψουν ότι όσα ακούγονταν για την εποχή που είχε διατελέσει υπουργός Εθνικής Αμυνας, και αργότερα υπουργός Ανάπτυξης, φαίνεται πως είχαν κάποια βάση. Το ποια ακριβώς, προφανώς θα το βρει η ανάκριση που διεξάγεται.\nΟι καλές εποχές. Κι όμως, για τον Ακη όλα είχαν αρχίσει τόσο υπέροχα. Υπουργός από την πρώτη ημέρα που το ΠΑΣΟΚ ανέλαβε τη διακυβέρνηση της χώρας, το 1981, βρέθηκε μια ανάσα από το να την κυβερνήσει ο ίδιος. Η 16η Ιανουαρίου του 1996 ήταν η πιο μεγάλη του μέρα. Στην ψηφοφορία της Κοινοβουλευτικής Ομάδας για την ανάδειξη του διαδόχου του Ανδρέα, ο Ακης πήγε στην ψηφοφορία με τη στήριξη του ίδιου του Ανδρέα και των ανθρώπων του και έχασε για ελάχιστες ψήφους από τον Κώστα Σημίτη που συγκέντρωνε τις ψήφους όσων ήθελαν να τελειώνουν πια με το «παλιό» ΠΑΣΟΚ. Η τάση αυτή αποδείχθηκε κυρίαρχη. Ο Ακης έχασε, έγινε υπουργός, αλλά ποτέ δεν χώνεψε την ήττα του. Για χρόνια εκείνος και οι άνθρωποί του αποτέλεσαν μια ισχυρή εσωκομματική αντιπολίτευση στον τότε πρωθυπουργό, που έφτασε αρκετές φορές στη σύγκρουση μαζί του (και μαζί τους) και οριακά στο να τον θέσει εκτός ΠΑΣΟΚ.\nΔεν το έκανε. Σήμερα δεν είναι λίγοι εκείνοι που πιστεύουν ότι αν τότε είχε συμβεί αυτό, σήμερα ο Ακης δεν θα βρισκόταν στη δυσχερή θέση στην οποία βρίσκεται. Εκτός των «πειρασμών» ενός υπουργείου όπως το Εθνικής Αμυνας, ίσως τα πράγματα να είχαν εξελιχθεί διαφορετικά.\nΟπως διαφορετικά μπορεί να ήταν τα πράγματα για εκείνον, αν τον Δεκέμβριο του 1989, στην περίφημη συνεδρίαση της Κεντρικής Επιτροπής του ΠΑΣΟΚ στο «Πεντελικόν», ο Ακης δεν έθετε υποψηφιότητα για γραμματέας του κόμματος, αλλά άφηνε να εκλεγεί ο- προωθούμενος από τον Θ. Πάγκαλο, τον Κ. Λαλιώτη, τον Κ. Σημίτη και τη Μ. Μερκούρη - Παρασκευάς Αυγερινός. Εξελέγη γραμματέας, ο πρώτος στην ιστορία του ΠΑΣΟΚ- εξαιτίας της οποίας είναι και σήμερα μέλος του Εθνικού Συμβουλίου του κόμματος- γιατί την τελευταία στιγμή, και μπροστά στη διαφαινόμενη διάσπαση, ο Γιώργος Γεννηματάς τάχθηκε με το μέρος του. Του το όφειλε άλλωστε. Ο Ακης είχε οριστεί, μαζί με τον Γεννηματά και τον Λαλιώτη, μέλος της περίφημης τρόικας του Εκτελεστικού Γραφείου που για πολλά χρόνια καθόριζε με την επίνευση του Ανδρέα Παπανδρέου τα πάντα στο ΠΑΣΟΚ. Σήμερα ο Γεννηματάς δεν υπάρχει πια, ο Λαλιώτης κάνει τον οινοπαραγωγό στα Δολιανά και ο Ακης καλείται να απολογηθεί- και αύριο ακόμη περισσότερο γιατί επέρχονται νέες αποκαλύψεις- γιατί έχει τόσα σπίτια και πώς τα απέκτησε. Και στην απέναντι πλευρά του κάδρου, ο Γιώργος Παπανδρέου προσπαθεί να πει ότι το ΠΑΣΟΚ που εκείνος διοικεί τώρα δεν έχει καμιά σχέση με όλα αυτά. Θα τα καταφέρει;\nΑπολογείται στο ΠΑΣΟΚ\nΓια απαντήσεις σε συγκεκριμένα ερωτήματα καλεί η Επιτροπή Διαφάνειας του ΠΑΣΟΚ τον Ακη Τσοχατζόπουλο. Η Επιτροπή εξέτασε τις δηλώσεις πόθεν έσχες που είχε υποβάλει ο πρώην γραμματέας του Κινήματος και κατέληξε ομόφωνα ότι πρέπει να κληθεί για να δώσει σαφείς εξηγήσεις.\nΠάντως, ο επιχειρηματίας κ. Γ. Σαχπατζίδης, ο οποίος κατέθεσε χθες στη Βουλή για την υπόθεση του Βατοπεδίου, αρνήθηκε ότι είχε οποιαδήποτε σχέση με το ακίνητο της Διονυσίου Αρεοπαγίτου.\n«Επιστρέφει» στο εξωτερικό ο πρωθυπουργός\n»ΑΠΟ ΤΟΝ ΚΑΝΤΑΦΙ, ΣΤΟΝ ΤΑΓΙΠ\nΝέο γύρο ταξιδιών θα κάνει μέσα στον Ιούνιο ο Γιώργος Παπανδρέου, ύστερα από ένα μεγάλο, για τα δικά του δεδομένα, διάστημα, παραμονής στη χώρα. Την Τρίτη ο Πρωθυπουργός θα επισκεφθεί την Τρίπολη της Λιβύης, όπου θα συναντηθεί με τον Μουαμάρ Καντάφι και τον Λίβυο ομόλογό του, Al-Baghdadi Ali Al-Mahmudi. Η επίσκεψη του κ. Παπανδρέου στη Λιβύη γίνεται 20 μόλις ημέρες μετά την επίσκεψη του Λίβυου Πρωθυπουργού στην Αθήνα.\nΗ γρήγορη ανταπόκριση του κ. Παπανδρέου στην πρόσκληση του ομολόγου του σχετίζεται με την προσπάθεια της Λιβύης να κάνει νέα ανοίγματα στο δυτικό κόσμο, ύστερα από ένα μεγάλο διάστημα απομόνωσης, κάτι που προσφέρει σημαντικές δυνατότητες οικονομικής συνεργασίας.\nΟ κ. Παπανδρέου, όπως λένε συνεργάτες του, θα συζητήσει και το θέμα των οφειλών της Λιβυκής κυβέρνησης σε ελληνικές επιχειρήσεις, οι οποίες πάγωσαν στα χρόνια της απομόνωσης. Η επιδίωξη της ελληνικής κυβέρνησης είναι είτε να εξοφλήσει η Λιβύη τις υποχρεώσεις της, είτε να παραχωρήσει την κατασκευή έργων υποδομών στις ίδιες επιχειρήσεις, με ρήτρες εξόφλησης. Πρέπει να σημειωθεί, πάντως, ότι η κυβέρνηση θα διαμορφώσει το πολιτικό και νομικό πλαίσιο συνεργασίας, αλλά οι επιμέρους συμφωνίες είναι θέμα των επιχειρήσεων.\nΟ Πρωθυπουργός θα αναχωρήσει από την Τρίπολη κατευθείαν (πιθανότατα) για τη Βιέννη, όπου θα πάρει μέρος και θα μιλήσει, σε μεγάλο οικονομικό συνέδριο, στο οποίο θα πάρουν μέρος και αρκετοί από τους μεγαλύτερους Τραπεζίτες του κόσμου.\nΣτις 16 και 17 Ιουνίου ο πρωθυπουργός θα είναι στις Βρυξέλλες. Την πρώτη μέρα θα πάρει μέρος στη συνεδρίαση του Ευρωπαϊκού Σοσιαλιστικού Κόμματος και την επομένη θα μετέχει στη Σύνοδο Κορυφής της Ευρωπαϊκής Ένωσης, όπου θα συζητηθούν, κυρίως, οικονομικά θέματα, τα οποία έχουν πάντοτε και ειδικό ελληνικό ενδιαφέρον.\nΣτις 21 και 22 Ιουνίου ο κ. Παπανδρέου θα βρεθεί στη Νέα Υόρκη για να προεδρεύσει στη συνεδρίαση του Συμβουλίου της Σοσιαλιστικής Διεθνούς, στο οποίο θα συζητηθούν τα θέματα που θα απασχολήσουν και τη συνεδρίαση του G-20, δηλαδή οικονομική κρίση, περιβαλλοντικές αλλαγές και πυρηνικά όπλα.\nΟ Πρωθυπουργός ανταποκρίνεται γρήγορα και στην πρόσκληση του κ. Ερντογάν να επισκεφθεί την Τουρκία, δίνοντας νέα ώθηση στη νέα συνεργασία μεταξύ των δύο χωρών που άρχισε με την επίσκεψη του Τούρκου Πρωθυπουργού στην Αθήνα. Έτσι, επιστρέφοντας από τη Ν. Υόρκη θα πάει κατευθείαν στην Κωνσταντινούπολη.\nΑρχικά υπήρχαν σκέψεις ο Πρωθυπουργός να μεταβεί και στο Τορόντο, όπου στις 26 και 27 Ιουνίου θα συνεδριάσει η G-20, για να παρουσιάσει τις προτάσεις της Σοσιαλιστικής Διεθνούς. Η σκέψη αυτή υποχώρησε, αλλά, μέχρι την τελευταία στιγμή, δεν αποκλείεται να αλλάξουν τα δεδομένα και ο κ. Παπανδρέου να βρεθεί και στον Καναδά.\nΑποκάλυψη: «Σώμα Καταπολέμησης της Διαφθοράς» θέλει ο Γιώργος\nΠολυπλόκαμο αποδεικνύεται το τέρας της διαφθοράς, όπως αποκαλύπτεται από τις διαδικασίες στις εξεταστικές επιτροπές, σε σημείο, μάλιστα, που να έχει προβληματίσει τον πρωθυπουργό, όχι μόνο ως προς την αντιμετώπιση των ήδη γνωστών σκανδάλων, αλλά και προς την αποτροπή επανάληψης παρόμοιων φαινομένων κατά το τρέχον διάστημα αλλά και στο μέλλον.\nΕκείνο που έχει προβληματίσει έντονα τον Γιώργο Παπανδρέου είναι το γεγονός ότι σε όλες της περιόδους διακυβέρνησης της χώρας είτε από το ένα είτε από το άλλο κόμμα, υπήρξαν μικρότερα ή μεγαλύτερα σκάνδαλα. Με αποτέλεσμα για πολύ μεγάλα χρονικά διαστήματα, ο πολιτικός βίος της χώρας να κινείται στον χορό των σκανδάλων και το πολιτικό σύστημα να εμφανίζεται, συλλήβδην, διεφθαρμένο.\nΟ Πρωθυπουργός, σύμφωνα με συνεργάτες του, επιθυμεί να ξεκαθαρίσει το τοπίο από τα σκάνδαλα του παρελθόντος. Και δεν επιθυμεί να συνδεθεί το όνομά του με νέες υποθέσεις σκανδάλων. Για το πρώτο, έχει δώσει εντολή να προχωρήσει το έργο όλων των Εξεταστικών Επιτροπών, ώστε να αποδοθούν ευθύνες εκεί όπου υπάρχουν, όσο ψηλά κι αν βρίσκονται οι υπεύθυνοι.\nΩστόσο ο κ. Παπανδρέου θέλει να φυλάξει και τα νώτα του. Προς το σκοπό αυτό αποφάσισε να συστήσει σώμα αδιαφθόρων το οποίο θα υπάγεται απευθείας στον ίδιο, ο οποίος θα ορίζει και των επικεφαλής του υπό σύσταση σώματος. Μάλιστα οι συνεργάτες του κ. Παπανδρέου ερεύνησαν, με εντολή του, αν υπάρχει κάποιο ανάλογο σώμα σε οποιαδήποτε ευρωπαϊκή χώρα, αλλά δεν βρέθηκε κάτι σχετικό. Αντίθετα βρέθηκε σε χώρα της Άπω Ανατολής (Σιγκαπούρη) και το οποίο, με τις κατάλληλες προσαρμογές, μπορεί να εφαρμοστεί και στην Ελλάδα. Απαιτείται, όμως, ειδική νομοθετική ρύθμιση.\nΟ κ. Παπανδρέου οδηγήθηκε σε αυτή την απόφαση αυτή και για τον λόγο ότι ο κώδικας δεοντολογίας, ο οποίος είχε ψηφιστεί ομόφωνα από όλα τα μέλη του υπουργικού Συμβουλίου δεν φαίνεται να εφαρμόζεται στον βαθμό που προσδοκούσε ο ίδιος. Παράλληλα, στο Μέγαρο Μαξίμου φθάνουν καθημερινά πληροφορίες σύμφωνα με τις οποίες συνεργάτες υπουργών έχουν δοσοληψίες με ισχυρούς οικονομικούς και εκδοτικούς παράγοντες.\nΟι πληροφορίες αυτές ή οι περισσότερες από αυτές γίνεται προσπάθεια να ερευνηθούν περαιτέρω, αλλά οι δυνατότητες είναι περιορισμένες. Η δημιουργία του νέου σώματος αδιαφθόρων αναμένεται ότι θα αυξήσει τη δυνατότητα πραγματοποίησης παρόμοιων ελέγχων. Ήδη, όπως αναφέρουν πληροφορίες που έχει στη διάθεσή της η «Ισοτιμία», παρακολουθείται η συμπεριφορά των επιτελείων συγκεκριμένων υπουργών και οι συναντήσεις τους με γνωστούς παράγοντες και στη συνέχεια εξετάζονται οι υπουργικές αποφάσεις ή τα νομοσχέδια που σχετίζονται με τομείς δραστηριότητας των εν λόγω παραγόντων.\nΤο νέο σώμα θα ονομάζεται «Σώμα Καταπολέμησης της Διαφθοράς στο Δημόσιο»-ΣΚΔΔ (στη Σιγκαπούρη ονομάζεται Γραφείο Ερευνών Διεφθαρμένων Πρακτικών) και θα έχει ως αποστολή του το χτύπημα της διαφθοράς στα υψηλά κλιμάκια της διοίκησης και της πολιτικής εξουσίας και βέβαια του δραστικού περιορισμού, έως εξαφανίσεως, της φοροδιαφυγής, στην οποία, στην Ελλάδα, επιδίδονται πέραν των στελεχών της διοίκησης και πολλές κατηγορίες επαγγελματιών, όπως γιατροί, δικηγόροι κλπ.\nΓια παράδειγμα, αν υπήρχε το Σώμα αυτό σήμερα, όλοι οι γιατροί του Κολωνακίου, οι οποίοι ανακοινώθηκε ότι δήλωναν πενιχρά εισοδήματα, αλλά είχαν πολυτελή αυτοκίνητα και σπίτια ή και σκάφη αναψυχής, θα είχαν περάσει ήδη από έλεγχο και όσα περιουσιακά στοιχεία τους δεν θα είχαν μπορέσει να δικαιολογήσουν μέσω των δηλωθέντων εισοδημάτων, αυτόματα θα είχαν χαρακτηριστεί ως έσοδα από «διεφθαρμένες πηγές» και θα είχαν κατασχεθεί».\nΠολλά αναμένεται επίσης να αλλάξουν σχετικά με το περιεχόμενο του όρου «δωροδοκία», η οποία, σύμφωνα με τις προτάσεις που έχουν γίνει, θα θεωρείται κακούργημα για ποσό οποιουδήποτε ύψους και όχι για ποσά πάνω από 73.000 Ευρώ που ισχύει σήμερα. Το αδίκημα θα καταλογίζεται τόσο στον δωρολήπτη, όσο και στον δωροδότη. Όσο για τον όρο «δωροδοκία», αυτός θα σημαίνει, πάντα σύμφωνα με τις προτάσεις, «διεφθαρμένη ικανοποίηση».\nΤο νέο Σώμα, εκτός του ότι θα υπάγεται απευθείας στον Πρωθυπουργό, θα έχει εξουσίες οι οποίες, σύμφωνα με τις εισηγήσεις, θα είναι μεγαλύτερες από αυτές των υπουργών, οι οποίοι δεν θα έχουν δυνατότητα παρέμβασης στο έργο του.\nΣτο Μέγαρο Μαξίμου, πάντως, διατυπώνονται και ορισμένες επιφυλάξεις, οι οποίες δεν σχετίζονται τόσο με την αναγκαιότητα της δημιουργίας ενός τέτοιου Σώματος, αλλά με την απευθείας υπαγωγή του στον Πρωθυπουργό. Οι (γνωστοί) «σκεπτικιστές» του Μαξίμου, υποστηρίζουν ότι αν κάτι δεν πάει καλά με τη λειτουργία του εν λόγω Σώματος, αυτό θα το χρεωθεί προσωπικά ο Πρωθυπουργός, ο οποίος χρεώνεται, συνολικά, και την ευθύνη της διακυβέρνησης.\nΠαρόμοιες επιφυλάξεις, πάντως, εκτιμάται ότι μπορούν να παρακαμφθούν, εφόσον οι βασικές αρχές λειτουργίας του Σώματος πείσουν για το ρόλο και το σκοπό ίδρυσής του. Και κυρίως αν οι πολιτικοί αρχηγοί τεθούν επικεφαλής στη μάχη κατά της διαφθοράς, αν διαμορφωθεί ένα συγκεκριμένο και «δρακόντειο» νομοθετικό πλαίσιο και αν το νέο Σώμα έχει την εμπιστοσύνη των πολιτών.\nΠυρά αντιπολίτευσης μετά τη δήλωση-βόμβα\nΓια «επικοινωνιακά παιχνίδια» κατηγορεί η ΝΔ την κυβέρνηση, μετά την κατηγορηματική δήλωση του εκπροσώπου του Ολι Ρεν ότι «πουθενά στο Μνημόνιο δεν αναφέρεται ότι οι συντάξεις θα πρέπει να κοπούν στο μισό». «Η συγκεκριμένη θέση είναι ορθή», απάντησε το υπουργείο Εργασίας.\n«Το θέατρο σκιών, γύρω από το Ασφαλιστικό, του πρωθυπουργού και των υπουργών της κυβέρνησης, πρέπει επιτέλους να σταματήσει», δήλωσε ο εκπρόσωπος της ΝΔ Πάνος Παναγιωτόπουλος.\n«Τα όσα αποκαλύπτονται από τις Βρυξέλλες, ρίχνουν τις μάσκες και αποδεικνύουν αυτό που υποστηρίζει τόσο καιρό η Νέα Δημοκρατία: Ότι η κυβέρνηση του ΠΑΣΟΚ, αντί να ασχοληθεί με το μεγάλο θέμα της προστασίας των συντάξεων, με το μεγάλο πρόβλημα του Ασφαλιστικού, έχει δρομολογήσει επικοινωνιακά παιχνίδια, για να καλύψει τις δικές της ευθύνες», τόνισε ο κ. Παναγιωτόπουλος.\n«Και για να καλύψει το γεγονός ότι, όταν συμφωνούσαν με την Τρόικα και υπέγραφαν το μνημόνιο, απέκρυπταν από τον υπόλοιπο ελληνικό λαό το τι ακριβώς είχαν συμφωνήσει και το τι ακριβώς είχε προτείνει η Ελληνική κυβέρνηση και το τι είχαν προτείνει οι αρμόδιοι υπουργοί. Ας αφήσουν, λοιπόν, τα επικοινωνιακά τεχνάσματα ο πρωθυπουργός και οι υπουργοί του και ας ασχοληθούν, επιτέλους, με την ουσία του Ασφαλιστικού, με το παρόν και το μέλλον της προστασίας των συντάξεων του Ελληνικού λαού», πρόσθεσε ο εκπρόσωπος της ΝΔ.\nΑπό την πλευρά του, ο υπεύθυνος του Τομέα Εργασίας και Kοινωνικής Ασφάλισης της ΝΔ Ιωάννης Βρούτσης, δήλωσε ότι «μέσα σε δεκαπέντε μέρες ο υπουργός Εργασίας και η κυβέρνηση αυτοδιαψεύστηκαν δύο φορές, αυτοπαγιδεύτηκαν και αποκαλύφθηκε σε όλες τις διαστάσεις ο επικοινωνιακός τακτικισμός τους».\n«Πριν δεκαπέντε μέρες “ανακάλυψαν” ότι τα μέτρα που ψήφισαν, βάσει του Μνημονίου, είναι επαχθή και άδικα, σύμφωνα με δηλώσεις του Υπουργού Εργασίας, ο οποίος, ταυτόχρονα, διαβεβαίωνε ότι, με την αναλογιστική μελέτη, που επρόκειτο να παρουσιάσει πολλές μέρες πριν και την οποία ακόμη περιμένουμε, θα αποδείκνυε ότι η επιβολή τους δεν είναι αναγκαία», ανέφερε ο κ. Βρούτσης και πρόσθεσε:\n«Πριν μία εβδομάδα, σε εντελώς αντίθετη κατεύθυνση, η κυβέρνηση, μέσω διαρροών, γνωστοποίησε ότι η “Τρόικα” απαιτεί νέα επιπρόσθετα και επαχθέστερα μέτρα από αυτά που συνυπέγραψαν στο Μνημόνιο. Ο Υπουργός Εργασίας δήλωνε, όσο πιο παραστατικά μπορούσε, ότι θα δώσει μάχη για να για να μην περάσουν τα συγκεκριμένα μέτρα».\n«Η διάψευση των κυβερνητικών διαρροών και ισχυρισμών ήρθε με ξεκάθαρη δήλωση από τον εκπρόσωπο του Επιτρόπου Όλι Ρεν, ο οποίος εξέφρασε την επίσημη θέση της Ε.Ε. και η οποία, εν ολίγοις, συνοψίζεται στο ότι δεν ζητούν τίποτε περισσότερο ή τίποτε λιγότερο από όσα υπέγραψε η Ελληνική κυβέρνηση στο Μνημόνιο», τόνισε, για να καταλήξει ότι «το αποπροσανατολιστικό μπαράζ διαρροών και δηλώσεων από την πλευρά της κυβέρνησης, οι σκιαμαχίες και οι επακόλουθες επίσημες διαψεύσεις από την πλευρά των επιτηρητών της, αποκαλύπτουν περίτρανα το επικοινωνιακό “παιχνίδι” που η κυβέρνηση “στήνει” συστηματικά».\nΤο ΚΚΕ σε σχόλιό του αναφέρει ότι «η κυβέρνηση μαζί με τους συμμάχους της, ΕΕ και ΔΝΤ, υποτιμούν τη νοημοσύνη του λαού».\n«Με απίστευτο θράσος λένε ότι δεν υπάρχει πρόβλημα: Θα δουλεύεις τουλάχιστον για 40 χρόνια αδιαλείπτως για να λάβεις ένα επίδομα αντί για σύνταξη που δεν θα είναι το 50% της σημερινής σύνταξης αλλά το 60%!», σημειώνει στην ανακοίνωσή του, προσθέτοντας ότι «ο λαός μπορεί να εμποδίσει και να ανατρέψει τα σχέδιά τους μόνο με οργανωμένο αγώνα διαρκείας, διεκδικώντας σύνταξη στα 55 για τις γυναίκες, στα 60 για τους άνδρες και κατώτερη σύνταξη 1120 ευρώ, σύγχρονες δωρεάν παροχές Υγείας».\nΚρίσιμες ώρες στον ΣΥΝ\nΗ Ανανεωτική Πτέρυγα δεν θα πάρει μέρος στην εκλογή προέδρου του ΣΥΝ και νέας Κεντρικής Επιτροπής, εξέλιξη που σηματοδοτεί την διάσπαση του κόμματος.\nΑργά το βράδυ του Σαββάτου, μετά την υπερψήφιση της Πολιτικής Απόφασης από το 6ο συνέδριο του ΣΥΝ και αφού δεν έγινε δεκτή η πρόταση για αποδέσμευση από τον ΣΥΡΙΖΑ, ο Φώτης Κουβέλης ανέβηκε στο βήμα του συνεδρίου και ανακοίνωσε την αποχώρηση της Ανανεωτικής Πτέρυγας από τις διαδικασίες του συνεδρίου.\nΑμέσως εκατοντάδες στελέχη και σύνεδροι που πρόσκεινται στην Ανανεωτική Πτέρυγα αποχώρησαν από το γήπεδο του Τάε Κβο Ντο.\nΣτη δήλωσή του, ο κ. Κουβέλης ανέφερε τα εξής:\n«Υποστηρίξαμε σταθερά και προσπαθήσαμε να σας πείσουμε ότι η επιμονή στη διατήρηση του σχήματος ΣΥΡΙΖΑ και η συμμετοχή μας σε αυτό λειτουργεί ως τροχοπέδη στο αναγκαίο άνοιγμα του κόμματός μας στην κοινωνία, μας καθηλώνει και μας οδηγεί σε πολλαπλά πολιτικά αδιέξοδα.\nΔεν θα μετάσχουμε στην ευθύνη υλοποίησης μιας απόφασης και κατεύθυνσης που δεν την πιστεύουμε, δεν θα θέσουμε υποψηφιότητα για τα νέα όργανα του κόμματος, δεν θα μετέχουμε σε αυτά και δεν θα πάρουμε μέρος στη σχετική ψηφοφορία για την ανάδειξή τους».\nΟι τελικές ρυθμίσεις...\nΡιζικές αλλαγές στα όρια ηλικίας για τη συνταξιοδότηση -τα οποία θα αυξάνονται από έξι μήνες έως και πέντε χρόνια ετησίως- φέρνουν οι τελικές προτάσεις της κυβέρνησης για το ασφαλιστικό σύστημα. Σε εξέλιξη είναι και η κρίσιμη «μάχη» του υπουργείου Εργασίας και της τρόικας για το...\nποσοστό αναπλήρωσης των συντάξεων, με τα πρώτα βήματα προόδου να καταγράφονται στο θέμα της βασικής σύνταξης. Οι τελικές αποφάσεις θα ληφθούν στα μέσα Ιουνίου και μέχρι τότε η διαπραγμάτευση αναμένεται να είναι σκληρή, καθώς οι προτάσεις της τρόικας οδηγούν σε ποσοστό αναπλήρωσης 48%. Ο υπουργός Εργασίας Ανδρέας Λοβέρδος και ο υφυπουργός Γιώργος Κουτρουμάνης έχουν καταστήσει σαφές πως το θέμα των συντάξεων αποτελεί «κόκκινη γραμμή» και διεκδικούν μέσο ποσοστό αναπλήρωσης 64% για την κύρια σύνταξη.\nΟσον αφορά το «καυτό» θέμα των ορίων ηλικίας, το υπουργείο καλείται να κάνει πράξη όσα προβλέπονται στο μνημόνιο και να προχωρήσει σε αλλαγές-εξπρές. Οι συγκεκριμένες ρυθμίσεις θα ξεκινήσουν τόσο στο Δημόσιο όσο και στα υπόλοιπα ασφαλιστικά ταμεία το 2011 και θα ολοκληρωθούν μέχρι το 2015.\nΑπό τις επερχόμενες αλλαγές επηρεάζονται όσοι αποχωρούν με 37ετία, οι μητέρες ανηλίκων, οι εργαζόμενοι στα βαρέα και ανθυγιεινά επαγγέλματα και γενικά όσοι ανοίγουν την πόρτα εξόδου πριν από το 60ό έτος της ηλικίας. Μεγάλες χαμένες θα είναι οι εργαζόμενες στον δημόσιο τομέα, οι οποίες με το νομοσχέδιο του υπουργείου Οικονομικών βρίσκονται αντιμέτωπες με την αύξηση των ορίων ηλικίας έως 15 χρόνια.\nΠάντως το υπουργείο αναζητά λύση για να μην αναγκάζονται οι ασφαλισμένοι να... κυνηγούν διαρκώς το όριο ηλικίας. Για παράδειγμα, στο Δημόσιο οι ασφαλισμένες θα βγαίνουν στη σύνταξη με βάση το όριο ηλικίας που ισχύει τη χρονιά που θεμελιώνουν δικαίωμα.\nΤο «Εθνος της Κυριακής» παρουσιάζει σήμερα το σχέδιο του υπουργείου Εργασίας για το πώς θα αναπροσαρμόζονται τα όρια ηλικίας για τη συνταξιοδότηση ανά έτος:\n1. Από την 1η Ιανουαρίου 2011 το όριο ηλικίας διαμορφώνεται στο 65ο έτος της ηλικίας (προβλέπεται ρητά στο μνημόνιο). Εναλλακτικά οι ασφαλισμένοι θα δικαιούνται πλήρη σύνταξη στο 60ό έτος, εφόσον όμως έχουν συμπληρώσει 40 έτη ασφάλισης.\n2. Το «πέναλτι» για κάθε έτος πρόωρης εξόδου μεταξύ του 60ού και του 65ου έτους της ηλικίας θα είναι 6%, εκτός αν έχουν συμπληρωθεί 40 έτη ασφάλισης. Αυτό πρακτικά σημαίνει μείωση της σύνταξης 30% για κάποιον που αποχωρεί πέντε χρόνια νωρίτερα. Για παράδειγμα, ασφαλισμένος με 37 έτη που αποχωρεί σε ηλικία 61 ετών θα δει τη σύνταξή του να μειώνεται κατά 24% (4 χρόνια Χ 6% τον χρόνο). Η μείωση αυτή θα αφορά τόσο τη βασική όσο και την αναλογική σύνταξη.\n3. Τα απαιτούμενα έτη ασφάλισης θα αυξηθούν εντός τριετίας από τα 37 στα 40, αρχής γενομένης από το 2011. Η αύξηση με βάση τελευταίες πληροφορίες θα είναι δώδεκα μήνες τον χρόνο. Ετσι το 2011 θα χρειάζονται 38 έτη ασφάλισης, το 2012 τα απαιτούμενα έτη θα είναι 39 και το 2013 θα φτάσουν τα 40. Το υπουργείο Εργασίας επιμένει στα 40 έτη ασφάλισης να υπολογίζεται και πλασματικός χρόνος και συγκεκριμένα ο στρατός, ο χρόνος λοχείας, η παράλληλη ασφάλιση, η διαδοχική ασφάλιση και οι σπουδές. Αυτό πρακτικά βοηθάει τους ασφαλισμένους να ανοίξουν νωρίτερα την «πόρτα εξόδου».\n4. Το όριο ηλικίας για τη συνταξιοδότηση με 35ετία θα πάει από τα 58 στα 60 έτη. Η ρύθμιση θα ξεκινήσει το 2011 τόσο για το Δημόσιο όσο και για τον ιδιωτικό τομέα (όπου επισπεύδονται οι αλλαγές του νόμου Πετραλιά κατά μία διετία). Η αύξηση θα είναι έξι μήνες τον χρόνο. Αυτό σημαίνει πως το 2011 το όριο ηλικίας θα πάει στα 58,6 έτη, το 2012 στα 59, το 2013 στα 59,6 και το 2014 στα 60.\n5. Η ηλικία συνταξιοδότησης στα βαρέα και ανθυγιεινά επαγγέλματα θα πάει από τα 55 στα 60 για έξοδο με 35ετία. Η αύξηση θα είναι δώδεκα μήνες τον χρόνο και θα ξεκινήσει το 2011. Ετσι το όριο ηλικίας θα πάει στο 56ο έτος το 2011, στο 57ο έτος το 2012, στο 58ο έτος το 2013, στο 59ο έτος το 2014 και στο 60ό έτος το 2015.\n6. Η νέα λίστα για τα βαρέα και ανθυγιεινά θα ισχύσει και για τους παλαιούς ασφαλισμένους. Σε όσα επαγγέλματα αποχαρακτηριστούν η ηλικία συνταξιοδότησης με 15ετία θα πάει από τα 60 στα 65 έτη, με την αύξηση να είναι δώδεκα μήνες τον χρόνο.\n7. Οι μητέρες με ανήλικα παιδιά θα δουν τα όρια ηλικίας για τη συνταξιοδότηση να αυξάνονται τουλάχιστον κατά μία πενταετία, με τη διαπραγμάτευση μεταξύ υπουργείου Εργασίας και τρόικας να συνεχίζεται. Αυτή τη στιγμή είναι δεδομένο πως θα εφαρμοστεί από το 2011 ο νόμος Πετραλιά τόσο στο ΙΚΑ όσο και στα ειδικά ταμεία μισθωτών και Τύπου. Αυτό πρακτικά σημαίνει πως το όριο ηλικίας για τη συνταξιοδότηση θα πάει από το 50ό στο 55ο έτος. Η αύξηση θα είναι 12 μήνες τον χρόνο, με αποτέλεσμα το όριο να διαμορφώνεται στο 51ο έτος της ηλικίας το 2011, στο 52ο έτος το 2012, στο 53ο έτος το 2013, στο 54ο έτος το 2014 και στο 55ο έτος το 2015.\nΩστόσο αυτό είναι το... αισιόδοξο σενάριο, καθώς η τρόικα εμφανίζεται ανυποχώρητη και ζητεί το όριο ηλικίας να πάει στο 65ο έτος και για τις μητέρες ή εναλλακτικά στο 60ό έτος εφόσον συμπληρώνονται 40 έτη ασφάλισης. Με την πρόταση αυτή διαφωνεί κατηγορηματικά το υπουργείο Εργασίας, που ζητεί να διατηρηθεί το ειδικό συνταξιοδοτικό καθεστώς για τις μητέρες στον ευρύτερο δημόσιο και ιδιωτικό τομέα.\nΣε περίπτωση που τελικά περάσουν οι σκληρές προτάσεις της τρόικας, η αύξηση του ορίου ηλικίας για τις μητέρες θα φτάσει τα 15 έτη. Η αύξηση θα είναι τρία χρόνια ετησίως, με το όριο ηλικίας να διαμορφώνεται στο 53ο έτος το 2011, στο 56ο έτος το 2012, στο 59ο έτος το 2013, στο 62ο έτος το 2014 και στο 65ο έτος το 2015.\nΓΥΝΑΙΚΕΣ ΣΤΟ ΔΗΜΟΣΙΟ\nΠερισσότερα χρόνια, λιγότερα χρήματα\nΣαρωτικές αλλαγές έρχονται στο ασφαλιστικό καθεστώς των γυναικών, που απασχολούνται στον δημόσιο τομέα και στα σώματα ασφαλείας. Το σχετικό νομοσχέδιο του υπουργείο Οικονομικών είναι έτοιμο και οδηγεί σε αύξηση των ορίων ηλικίας έως και 15 χρόνια. Από τις επερχόμενες αλλαγές απειλούνται 140.000 εργαζόμενες στο Δημόσιο, οι οποίες δεν έχουν προλάβει να θεμελιώσουν συνταξιοδοτικό δικαίωμα. Αντιθέτως, εκτός κινδύνου είναι 110.000 ασφαλισμένες που πρόλαβαν να θεμελιώσουν δικαίωμα συνταξιοδότησης.\nΑναλυτικά στο νομοσχέδιο του υπουργείου Οικονομικών θα προβλέπονται τα ακόλουθα:\n1. Γυναίκες που έχουν προσληφθεί στο Δημόσιο μέχρι 31 Δεκεμβρίου 1982 (ανύπαντρες, έγγαμες ή χήρες). Θα απαιτούνται 17 έτη υπηρεσίας το 2011, 20 έτη το 2012 και 25 έτη το 2013\n2. Μητέρες με τρία παιδιά, που έχουν προσληφθεί πριν από το 1983. Θα απαιτούνται 21 έτη το 2011, 23 έτη το 2012 και 25 έτη το 2013.\n3.Γυναίκες (έγγαμες, χήρες, διαζευγμένες), που έχουν προσληφθεί από 1η Ιανουαρίου 1983 έως 31 Δεκεμβρίου 1992. Το όριο ηλικίας βρίσκεται στο 60ό έτος το 2011, πάει στο 63ο έτος το 2012 και στο 65ο έτος το 2013.\n4. Μητέρες ανηλίκων, που έχουν προσληφθεί από 1η Ιανουαρίου 1983 έως 31 Δεκεμβρίου 1992. Σήμερα συνταξιοδοτούνται με 25ετία στο 50ό έτος της ηλικίας. Το 2011 το όριο ηλικίας πάει στο 55ο έτος, το 2012 στο 60ό έτος και το 2013 στο 65ο έτος.\n5.Μητέρες με τρία παιδιά, που έχουν προσληφθεί από 1η Ιανουαρίου 1983 έως 31 Δεκεμβρίου 1992. Σήμερα συνταξιοδοτούνται με 20ετία χωρίς όριο ηλικίας. Ωστόσο το 2011 θα πρέπει να συμπληρώσουν το 50ό έτος, το 2012 το 63ο έτος και το 2013 το 65ο έτος\n6.Μειωμένη σύνταξη για γυναίκες, που έχουν προσληφθεί από 1η Ιανουαρίου 1983 έως 31 Δεκεμβρίου 1992. Σήμερα συνταξιοδοτούνται με 25ετία σε ηλικία 55 ετών. Το όριο ηλικίας πάει στο 56ο έτος το 2011, στο 58ο έτος το 2012 και στο 60ό έτος το 2013.\nΠαζάρια με την τρόικα για τον συντελεστή\nΤο ποσοστό αναπλήρωσης των συντάξεων αποτελεί πλέον το βασικό σημείο διαπραγμάτευσης μεταξύ της ηγεσίας του υπουργείου Εργασίας και της τρόικας. Με δεδομένο πως οι αλλαγές στα άλλα καυτά θέματα -π.χ. όρια συνταξιοδότησης- έχουν κλειδώσει, η κατάθεση του νομοσχεδίου εξαρτάται άμεσα από το πότε θα οριστικοποιηθούν οι αλλαγές στις συντάξεις.\nΗ τελική σύνταξη θα προκύπτει από το άθροισμα τριών ποσών:\n- Της αναλογικής σύνταξης, η οποία θα υπολογίζεται με μέσο συντελεστή 1,2%. Για το θέμα αυτό έχει υπάρξει συμφωνία μεταξύ του υπουργείου Εργασίας και της τρόικας.\nΟι συντελεστές θα είναι κλιμακούμενοι και θα αυξάνονται ανάλογα με τα έτη ασφάλισης. Στόχος είναι να πριμοδοτούνται όσοι παραμένουν στη δουλειά για 40 έτη.\n- Της βασικής σύνταξης, η οποία αναλογεί στη συμμετοχή του κράτους. Για το θέμα αυτό φαίνεται πως βρέθηκαν τελικά σημεία επαφής μεταξύ του υπουργείου Εργασίας και της τρόικας. Σύμφωνα με πληροφορίες οι ελεγκτές αποδέχονται την πρόταση του υπουργείου και δεν θα υπολογίζονται οι βασικές συντάξεις με συντελεστή 1,2% Ετσι η βασική σύνταξη θα διαμορφωθεί στα 360 ευρώ και θα καταβάλλεται στο 65ο έτος. Το υπουργείο εμμένει στην καταβολή της και στο 60ό έτος με 35ετία, ωστόσο στην περίπτωση αυτή θα είναι μειωμένη κατά 30%\n- Τις επικουρικές συντάξεις, οι οποίες αποτελούν «μήλο της έριδος» μεταξύ της ηγεσίας του υπουργείου Εργασίας και της τρόικας.\nΟι ελεγκτές ζητούν να μπει και στις επικουρικές συντάξεις, συντελεστής 1,2%, προκαλώντας την έντονη αντίδραση του υπουργείου Εργασίας. Σε μία τέτοια περίπτωση θα υπάρξει δραματική μείωση του ποσοστού των επικουρικών συντάξεων, με αποτέλεσμα την επιδείνωση του εισοδήματος των ασφαλισμένων.\nΑπό την πλευρά τους οι Ανδρέας Λοβέρδος και Γιώργος Κουτρουμάνης προτείνουν οι επικουρικές συντάξεις να υπολογίζονται με βάση την οικονομική βιωσιμότητα του κάθε ταμείου. Για τον σκοπό αυτόν οι φορείς επικουρικής ασφάλισης θα κληθούν μέσα στη χρονιά να κάνουν αναλογιστικές μελέτες και εντός του 2011 θα δρομολογηθούν οι απαιτούμενες αλλαγές.\nΣημειώνεται πως οι αλλαγές θα τεθούν σε ισχύ την 1η Ιανουαρίου 2015, οπότε και θα εφαρμοστεί ένα «μεικτό» σύστημα. Ετσι ασφαλισμένος που θα συνταξιοδοτηθεί το 2015 θα δει τα χρόνια που έχει διανύσει από το 2011 έως και το 2014 να υπολογίζονται με το νέο σύστημα. Τα χρόνια που έχει διανύσει μέχρι το 2011 θα υπολογίζονται με βάση το καθεστώς που ισχύει αυτήν τη στιγμή (για παράδειγμα στο ΙΚΑ με βάση την καλύτερη πενταετία).\nΣταδιακά θα αυξάνονται τα χρόνια, που θα υπολογίζονται με βάση το νέο σύστημα. Ετσι ασφαλισμένος που θα βγει στη σύνταξη το 2016 θα έχει έξι χρόνια -από το 2011 έως και το 2015- που θα υπολογίζονται με βάση το νέο καθεστώς και ούτω καθεξής.\nΗ πλήρης σύνταξη θα χορηγείται στο 65ο έτος της ηλικίας. Εναλλακτικά ο ασφαλισμένος θα πρέπει να συμπληρώσει 40 έτη και το 60ό έτος.\nΑύξηση του ορίου ηλικίας κατά 6 μήνες τον χρόνο για να πάει από το 58ο στο 60ό έτος. Διάρκεια υλοποίησης από το 2011 έως το 2014.\nΑύξηση των απαιτούμενων ετών ασφάλισης κατά 12 μήνες τον χρόνο για να συμπληρωθεί 40ετία. Διάρκεια από το 2011 έως και το 2013.\nΑύξηση του ορίου ηλικίας από το 55ο στο 60ό έτος. Η αύξηση θα είναι δώδεκα μήνες τον χρόνο. Διάρκεια από το 2011 έως και το 2015.\nΓυναίκες - Δημόσιο\nΜε νομοσχέδιο του υπουργείου Οικονομικών αύξηση του ορίου ηλικίας έως και 15 χρόνια. Διάρκεια από το 2011 έως και το 2013.\nΜε βάση τον νόμο Πετραλιά στο ΙΚΑ και στα ειδικά ταμεία μισθωτών το όριο πάει από τα 50 στα 55 έτη. Η τρόικα επιμένει για όριο στα 65. Διάρκεια από το 2011 έως και το 2015.\nΟΥΓΓΡΙΚΟΣ ΠΥΡΕΤΟΣ ΣΤΟ ΜΑΞΙΜΟΥ\nΡεπορτάζ: Φώφη Γιωτάκη (απο ΕΘΝΟΣ της Κυριακής)\nΜια πολυεπίπεδη μάχη, εντός και εκτός συνόρων, καλείται να δώσει η ελληνική κυβέρνηση, τη στιγμή που ο φόβος για ντόμινο εξελίξεων στην ευρωζώνη -και λόγω των οικονομικών εξελίξεων στην Ουγγαρία- διαχέεται στις ευρωπαϊκές χώρες...Στο Μέγαρο Μαξίμου, την Παρασκευή σήμανε μίνι συναγερμός. Η ροή πληροφοριών από το οικονομικό επιτελείο χρειαζόταν ως αντίδοτο αρκετές δόσεις ψύχραιμης ανάλυσης. Μιας λεπτομερούς ανάλυσης που έκανε μια μέρα πριν στο Πολιτικό Συμβούλιο του ΠΑΣΟΚ ο Γιώργος Παπανδρέου.\nΞεκινώντας από το διεθνές οικονομικό σκηνικό, τα σκαμπανεβάσματα στην Ευρώπη, εστίασε στα ζητήματα της χώρας και στις δυνατότητες που υπάρχουν εφεξής για την αντιμετώπιση της κρίσης.\nΤου ζήτησαν να περιγράψει τις «κόκκινες γραμμές» που μπορεί η κυβέρνηση να θέσει στις διαπραγματεύσεις με το ΔΝΤ - και ο πρωθυπουργός δεν απέφυγε να αναφερθεί σε κρίσιμες λεπτομέρειες, επιχειρώντας ταυτόχρονα να ενισχύσει τις αισιόδοξες προβλέψεις. Μίλησε αναλυτικά ακόμη και για τη «λύση», των «πράσινων ομολόγων» ή για τους φόρους επί των καυσίμων (το carbon tax, δηλαδή επί του διοξειδίου του άνθρακα) ή για το Tobin tax, το... περιβόητο transaction από τις χρηματιστηριακές συναλλαγές.\n«Είναι ένας φόρος δίκαιος, διότι εντάσσει χρήματα που φοροδιαφεύγουν ουσιαστικά ή που φοροαπεφεύγουν», τόνισε ο πρωθυπουργός απευθυνόμενος στα στελέχη του κομματικού οργάνου, που ανέμεναν ενημέρωση για τις εξελίξεις και το ΔΝΤ.\nΕτσι κι αλλιώς τα επόμενα «ραντεβού» της κυβέρνησης είναι πολυπλοκότερα ως προς την πολιτική της ενάργεια. Ο ανασχηματισμός είναι κάτι που τους απασχολεί, αλλά από το Μέγαρο Μαξίμου «δείχνουν» περισσότερο το φθινόπωρο, ως «ασφαλές» διάστημα για την ανακοίνωσή του. Θα είναι κοντά στην ΔΕΘ (όπου η κυβέρνηση δεν θα έχει... χάντρες να μοιράσει στους ιθαγενείς-σημειώνει υπουργός) και πριν από τις αυτοδιοικητικές εκλογές, για τις οποίες χρειάζεται μια καλή αφετηρία...\nΕπενδύσεις και αποκρατικοποιήσειςΣτην πραγματικότητα, το Μέγαρο Μαξίμου προβληματίζεται ιδιαιτέρως για τους δείκτες αποτελεσματικότητας σε κάθε υπουργείο, από τη στιγμή που διαπιστώνει «κόντρες σε εξέλιξη» ή «αδικαιολόγητη χαλάρωση» σε ζέοντες τομείς, ενώ ο «εφιάλτης» της αποτυχίας (της επιχείρησης διάσωσης της οικονομίας) στροβιλίζεται πάνω από τον «εθνικό στόχο» για την εφαρμογή του Προγράμματος Σταθερότητας και το Μνημόνιο. Ο κάθε υπουργός «δυσκολεύεται» να υλοποιήσει κατά «γράμμα» τις συμφωνηθείσες ή μη κινήσεις με την τρόικα, διαβάζοντας και ξαναδιαβάζοντας το μνημόνιο.\nΠροσπαθούν να κερδίσουν χρόνο, αλλά χρόνος δεν υπάρχει. Το πρωθυπουργικό επιτελείο ισορροπεί ανάμεσα στις κοινωνικές αντοχές (εισπράττοντας προειδοποιήσεις για κοινωνικές εκρήξεις) και στο σύνθημα της τρόικας «μέτρα, μέτρα, μέτρα», ενώ το οικονομικό επιτελείο προσπαθεί να... ανακαλύψει πηγές εσόδων, αλλά δημιουργεί «μέτωπα» στο ενδοκυβερνητικό πεδίο.\nΣτην τελευταία άτυπη συνεδρίαση του υπουργικού συμβουλίου απελευθερώθηκαν διαφωνίες και διασταυρούμενα πυρά ενώπιον του Γιώργου Παπανδρέου, που τελικώς κατευθύνθηκαν συνολικά προς τον υπουργό Οικονομικών Γιώργο Παπακωνσταντίνου, με τη μέθοδο της... προσομοίωσης του «πυρ ομαδόν». Κορυφαίοι υπουργοί, οι οποίοι καλούνται να προχωρήσουν σε δραστικές αποφάσεις, τον κατηγόρησαν εν πολλοίς ότι οι ταμειακές λύσεις δεν είναι λύσεις και σίγουρα δεν συγκροτούν υποστυλώματα ανάπτυξης και επενδύσεων.\nΔέχθηκε επιθέσεις από τον αντιπρόεδρο της κυβέρνησης, Θ. Πάγκαλο μέχρι τον αναπληρωτή υπουργό Πάνο Μπεγλίτη και τους κοινοβουλευτικούς εκπροσώπους, οι οποίοι μετέφεραν και «κλίμα» από την Κοινοβουλευτική Ομάδα. Ενας ή δύο μόνο απέφυγαν να πάρουν τον λόγο και να ρίξουν κεραυνούς. Πού κατέληξαν, αν κατέληξαν;\nΗ κυβέρνηση φιλοδοξεί ότι εντός του Ιουνίου θα έχει έτοιμο Στρατηγικό Σχέδιο «αποκρατικοποιήσεων», ώστε να αρχίσει τάχιστα πια (από τον Ιούλιο) η υλοποίησή του. Ταυτόχρονα «φυλλομετρούν» ένα ακόμη σχέδιο στρατηγικής επίσης σημασίας, που αφορά τις επενδύσεις. Μετά δε το ταξίδι του στη Λιβύη, ο πρωθυπουργός θα βρεθεί την Παρασκευή στη Βιέννη για να συμμετάσχει σε φόρουμ τραπεζιτών, που λόγω συγκυρίας η παρουσία θεωρείται εκ των προτέρων βεβαία.\nΟσο για το Ασφαλιστικό; Στην ουσία δεν γίνονται διαπραγματεύσεις, αλλά επισημαίνονται και καταγράφονται οι απαραίτητες διευκρινίσεις. Η κατάθεση του σχετικού νομοσχεδίου δεν αργεί και ίσως η ερώτηση των 14 βουλευτών προς τον υπουργό Ανδρέα Λοβέρδο λάβει νωρίτερα και λεπτομερέστερη απάντηση από τις ρυθμίσεις που συμπεριλαμβάνονται σ' αυτό - και οι γνωρίζοντες λένε ότι θα δοκιμάσουν τις «αντοχές» της κυβερνητικής παράταξης έναντι των αναμενόμενων κοινωνικών αντιδράσεων.\nΤα «τεχνικά θέματα» της Κοινοβουλευτικής Ομάδας\nΤο σίγουρο είναι ότι οι βουλευτές του ΠΑΣΟΚ έχουν «αγριέψει» - γεγονός βέβαια που υπό προϋποθέσεις θα ήθελε να ενισχύσει η κυβέρνηση για να περιορίσει στο εσωτερικό του ΠΑΣΟΚ τις αντιδράσεις. Εκτός από το Ασφαλιστικό, το θέμα των «διαδρομών» ομολόγων που στηλιτεύτηκε από 10 βουλευτές του ΠΑΣΟΚ (Βάσω Παπανδρέου κ.ά.) που ζήτησαν στοιχεία από την Τράπεζα της Ελλάδος, τελικώς απαντήθηκε από τον Γ. Παπανδρέου, έπειτα και από επίκαιρη ερώτηση του Αντ. Σαμαρά.\nΟ πρωθυπουργός αποδέχθηκε την πρόταση να επιληφθεί του θέματος η Επιτροπή Διαφάνειας της Βουλής υπό τον Μ. Παπαϊωάννου, η οποία μπορεί να διευρυνθεί ενσωματώνοντας τις «δυνάμεις» της Επιτροπής Οικονομικών. Το «μήνυμα» από το Μέγαρο Μαξίμου ήταν «αναζητήστε στοιχεία», με την επισήμανση περί σεβασμού στο αυτόνομο έργο της Τράπεζας της Ελλάδος. Ο υπουργός Οικονομικών δεν τοποθετήθηκε, ωστόσο έχει διατυπώσει την άποψή του στην αρμόδια επιτροπή, χαρακτηρίζοντας την υπόθεση «τεχνικά θέματα».\nΔΙΟΡΙΣΕ ΥΠΟΔΙΚΟ GOLDEN BOY\nΡεπορτάζ: Κώστας Νάνος (απο ΕΘΝΟΣ της Κυριακής)\nΕνας οικονομολόγος πρώην χρηματιστής και νυν υπόδικος που κατηγορείται σήμερα για απάτη κατά συναυτουργία σε βαθμό κακουργήματος ορίσθηκε προ μηνών από την ηγεσία του υπουργείου Οικονομίας, Ανταγωνιστικότητας και Ναυτιλίας για τη θέση του γενικού επιτρόπου της χώρας μας στην παγκόσμια έκθεση EXPO 2010 στη Σαγκάη...Οσο απίστευτο και αν ακούγεται, η κυβέρνηση επέλεξε να εκπροσωπήσει τη χώρα μας στη μεγαλύτερη διεθνή έκθεση, που πραγματοποιείται στην Κίνα και θα διαρκέσει έξι μήνες, ένα πρόσωπο το οποίο βαραίνουν κατηγορίες για κακουργηματικές πράξεις και στο οποίο είχε επιβληθεί μέχρι πρόσφατα τουλάχιστον περιοριστικός όρος απαγόρευσης εξόδου από τη χώρα.\nΣυγκεκριμένα, με απόφαση της υπουργού Οικονομίας, Λούκας Κατσέλη, που εκδόθηκε στις 18 Ιανουαρίου του 2010 αναφέρεται ότι «ορίζουμε ως Γενικό Επίτροπο της χώρας μας στην εν λόγω έκθεση EXPO 2010 τον κ. Αγαμέμνονα Κολιάτσο του Ελευθερίου, διδάκτορα Οικονομικών (PhD)».\nΠρώην πρόεδρος της Ατταλος Χρηματιστηριακή ο Αγαμέμνονας Κολιάτσος εμπλέκεται με τον επιχειρηματία Θωμά Λαναρά σε υπόθεση απάτης και υπεξαίρεσης χρηματικού ποσού, η οποία μάλιστα εκδικάζεται αύριο με απόφαση του Αρείου Πάγου (αμετάκλητο βούλευμα) στο Τριμελές Εφετείο Κακουργημάτων.\nΟ πρώην χρηματιστής και νυν γενικός επίτροπος για τη χώρα μας στη διεθνή έκθεση EXPO 2010 θα καθίσει μαζί με τον Θωμά Λαναρά στο εδώλιο του κατηγορουμένου αντιμετωπίζοντας την κατηγορία της απάτης σε βαθμό κακουργήματος, έπειτα από μήνυση που κατέθεσε εναντίον του ο Ζαφείρης Λαναράς, εξάδελφος του γνωστού βιομηχάνου κλωστοϋφαντουργίας.\nΣύμφωνα με βούλευμα του Εφετείου που επικυρώθηκε από τον Αρειο Πάγο, ο Θωμάς Λαναράς, εκ των... πρωτεργατών της χρηματιστηριακής «φούσκας» του 1999, παραπέμφθηκε μαζί με τους χρηματιστές Γιώργο και Κώστα Περβανά και Αγαμέμνονα Κολιάτσο στο ακροατήριο του Τριμελούς Εφετείου Κακουργημάτων Αθηνών, για απάτη και υπεξαίρεση σε βαθμό κακουργήματος.\nΣύμφωνα με το βούλευμα, οι τέσσερις κατηγορούνται για από κοινού απάτη ιδιαίτερα μεγάλης ζημίας, ενώ ο γνωστός επιχειρηματίας Θωμάς Λαναράς κατηγορείται για υπεξαίρεση αντικειμένου ιδιαίτερα μεγάλης αξίας που το είχαν εμπιστευθεί στον υπαίτιο λόγω της ιδιότητάς του ως εντολοδόχου, με κατάχρηση ιδιαίτερης εμπιστοσύνης.\nΣύμφωνα με το κατηγορητήριο, η συνολική περιουσιακή ζημία του μηνυτή ανέρχεται στο ποσό των 13,87 εκατ. ευρώ, καταλήγοντας μάλιστα να χρωστάει 87.961 ευρώ από «κόκκινο κωδικό» σε χρηματιστηριακή εταιρεία.\nΜπορεί μάλιστα ο Αγαμέμνονας Κολιάτσος αν και υπόδικος να διορίσθηκε στις 18 Ιανουαρίου από την κυβέρνηση, ωστόσο τουλάχιστον μέχρι πρότινος αδυνατούσε λόγω εισαγγελικής απαγόρευσης να βγει και από τη χώρα. Προ εβδομάδων, και συγκεκριμένα στις 7 Μαΐου, εκδικάσθηκε στο Τριμελές Πλημμελειοδικείο Αθηνών το ένα σκέλος της υπόθεσης που αφορούσε τη χειραγώγηση των μετοχών, όπου και οι τέσσερις κατηγορούμενοι αθωώθηκαν.\nΩστόσο, παραμονές της δίκης εκείνης ο Αγαμέμνων Κολιάτσος είχε στείλει επιστολή στην Εισαγγελία του Αρείου Πάγου με αίτημα τη μη αναβολή της εκδίκασης της υπόθεσης αυτής, εξαιτίας της οποίας τον δέσμευε περιοριστικός όρος απαγόρευσης εξόδου από τη χώρα.\nΤο αν παραμένει ακόμα σε ισχύ η απαγόρευση της εξόδου από τη χώρα για τον ίδιο λόγω της επερχόμενης δίκης στο Τριμελές Εφετείο Κακουργημάτων δεν είναι γνωστό, ωστόσο στις αρχές του περασμένου μήνα ο αντιπρόεδρος της κυβέρνησης, Θεόδωρος Πάγκαλος, πραγματοποίησε τα εγκαίνια του ελληνικού περιπτέρου στην παγκόσμια έκθεση της Σαγκάης, απουσία του γενικού επιτρόπου.\nΕντύπωση πάντως προκαλεί η ύπαρξη δύο υπουργικών αποφάσεων για τον διορισμό του συγκεκριμένου προσώπου στη θέση του Γενικού Επιτρόπου της χώρας στη διεθνή έκθεση EXPO 2010, που η μια διόρθωνε την άλλη.\nΣτην πρώτη απόφαση, αναφέρεται ότι «η αποζημίωση του γενικού επιτρόπου καταβάλλεται από τον φορέα οικονομικής διαχείρισης, βαρύνει τον προϋπολογισμό της EXPO από τη δημοσίευση της παρούσας στην Εφημερίδα της Κυβερνήσεως μέχρι τη λήξη της έκθεσης και καθορίζεται στο ποσό των 2.000 ευρώ μηνιαίως πλέον των νόμιμων κρατήσεων».\nΣτη δεύτερη υπουργική απόφαση που ακολούθησε μία εβδομάδα μετά με σημείωση «Ορθή επανάληψη», απαλείφθηκε η πρόταση που περιγράφει το ύψος των μηνιαίων αποδοχών του γενικού επιτρόπου.\nΣΤΟ ΣΚΑΜΝΙ ΜΕ ΤΟΝ ΘΩΜΑ\nΟ Αγαμέμνονας Κολιάτσος εμπλέκεται με τον επιχειρηματία Θωμά Λαναρά σε υπόθεση απάτης και υπεξαίρεσης χρηματικού ποσού, η οποία μάλιστα εκδικάζεται αύριο στο Τριμελές Εφετείο Κακουργημάτων.\nΤη μήνυση έχει καταθέσει ο Ζαφείρης Λαναράς, εξάδελφος του Θωμά, ενός εκ των πρωτεργατών της χρηματιστηριακής «φούσκας» του 1999.\nΑπευθείας ανάθεση κόντρα στο... πρωτόκολλο\nΕρωτηματικά για τη διαδικασία επιλογής προσώπων σε «ευαίσθητες» θέσεις δημιουργεί ο απευθείας διορισμός ενός ιδιώτη στη θέση του γενικού επιτρόπου της Ελλάδας στην παγκόσμια έκθεση EXPO 2010. Η διαφάνεια και η αξιοκρατία που διακήρυξε η κυβέρνηση για τις προσλήψεις τίθενται εν αμφιβόλω, εξετάζοντας την περίπτωση του Αγαμέμνονα Κολιάτσου. Ενα από τα βασικά ερωτήματα που δημιουργούνται αναφορικά με την υπόθεση αυτή, χωρίς προφανή φυσικά απάντηση, είναι βάσει ποιου θεσμικού πλαισίου έγινε η εκδήλωση πρόσκλησης ενδιαφέροντος ώστε να επιλεγεί ο συγκεκριμένος ιδιώτης για τη συγκεκριμένη θέση, την οποία μέχρι σήμερα καταλάμβαναν στελέχη του υπουργείου ή θεσμικοί παράγοντες.\nΤο ίδιο ερώτημα εξάλλου θα μπορούσε να τεθεί αναφορικά και με την πρόσληψη της ανιψιάς της υπουργού Οικονομίας Λούκας Κατσέλη, Σάντρας Μανιουδάκη, στη θέση της διευθύντριας Διεθνών και Επενδυτικών Σχέσεων του υπουργείου. Με προϋπηρεσία στη θέση της διευθύνουσας συμβούλου μιας εταιρείας που ασχολείται με gourmet τρόφιμα και καινοτόμα καλλυντικά, η Σάντρα Μανιαδάκη, κόρη της Νόρας Κατσέλη και ανιψιά της υπουργού Οικονομίας, «κέρδισε» μια θέση συμβούλου στο συγκεκριμένο υπουργείο, αφήνοντας στην άκρη τα περί αξιοκρατίας.\nΩς διευθύντρια διεθνών και επενδυτικών σχέσεων του υπουργείου Οικονομίας, η ανιψιά της υπουργού Σάντρα Μανιουδάκη, εμφανίζεται να ανήκει και στην ομάδα εργασίας για την παγκόσμια έκθεση EXPO 2010, έστω και αν μέχρι στιγμής δεν έχει καν παραστεί εκεί, ακολουθώντας έτσι το παράδειγμα του γενικού επιτρόπου της Ελλάδας για την έκθεση αυτή.\nΟ διορισμόςΣτην πρώτη απόφαση στις 18/01 αναφέρονται και οι αποδοχές του γενικού επίτροπου.\nΤο «μπλάνκο»Στη δεύτερη υπουργική απόφαση μία εβδομάδα μετά την πρώτη απαλείφθηκε η πρόταση που περιγράφει το ύψος των αποδοχών του Αγαμέμνονα Κολιάτσου.\nΒρυξέλλες: «Ποτέ δεν ζητήσαμε να κοπούν οι συντάξεις στο μισό»...\n«Μας παρεξηγήσατε» δηλώνει στο «Βήμα» ο εκπρόσωπος του Ολι Ρεν ανατρέποντας την εικόνα για τις απαιτήσεις της ΕΕ...\n« ΜΑΣ ΠΑΡΕΞΗΓΗΣΑΤΕ. Δεν κόβουμε τις συντάξεις στο μισό. Οι χαμηλές και μεσαίες συντάξεις θα έχουν ποσοστό αναπλήρωσης από 65% ως 80%, καθώς πέραν\nτης αναλογικής θα λαμβάνουν και τη βασική σύνταξη». Ο κ. Αμαντέου Αλταφάζ, εκπρόσωπος του επιτρόπου κ. Ολι Ρεν, απαντώντας σε...\nερώτημα του «Βήματος» για την ασφαλιστική μεταρρύθμιση, ανατρέπει την επώδυνη εικόνα των ασφαλιστικών αλλαγών που υπήρχε ως σήμερα\nκαι πήγαζε από τις κατευθύνσεις του μνημονίου το οποίο υπέγραψε η χώρα μας. Η εξέλιξη αυτή αφήνει μεγάλα περιθώρια για συμφωνία στις διαπραγματεύσεις του υπουργείου Εργασίας με την τρόικα για τη διαμόρφωση του τελικού κείμενο του νομοσχεδίου.\n«Το Βήμα» επικοινώνησε αρχικά με τον κ. Σέρβας Ντερούζ, αναπληρωτήγενικό διευθυντή Οικονομικών Υποθέσεων της Επιτροπής, ο οποίος βρέθηκε τις τελευταίες ημέρες σε μετωπική σύγκρουση με τον υπουργό Εργασίας κ. Α. Λοβέρδο για τις ρυθμίσεις του Ασφαλιστικού. Ζητήθηκαν εξηγήσεις για τα ποσοστά αναπλήρωσης των συντάξεων και για το κατά πόσον η Κομισιόν συνέστησε πρόσθετες ρυθμίσεις εκτός των συμφωνημένων στο Μνημόνιο. Ο κ. Ντερούζ παρέπεμψε το ζήτημα στον επίτροπο Ρεν και εν συνεχεία ο κ. Αλταφάζ απάντησε στα ερωτήματα του «Βήματος» με επίσημη αποκλειστική δήλωση που αποτυπώνει τις θέσεις της Κομισιόν.\nΥπενθυμίζεται ότι ο κ. Ντερούζ υπήρξε επικεφαλής του κλιμακίου της Ευρωπαϊκής Επιτροπής στις δραματικές διαπραγματεύσεις που οδήγησαν στην υπογραφή του Μνημονίου στις 2 Μαΐου και αμέσως μετά μίλησε στους έλληνες δημοσιογράφους για ενδεχόμενα «νέα μέτρα». Επέμενε δε μέχρι τέλους για την κατάργηση του 13ου και 14ου μισθού και στον ιδιωτικό τομέα.\nΗ πλήρηςδήλωση Αλταφάζ\n«Ως εκπρόσωπος της Ευρωπαϊκής Επιτροπής θα ήθελα να δηλώσω τα εξής: Αντιλαμβανόμαστε ότι υπάρχει κάποια σύγχυση στον ελληνικό Τύπο σχετικά με τις απαιτήσεις που καθορίζονται στο Μνημόνιο για τη μεταρρύθμιση του συνταξιοδοτι κού συστήματος και συγκεκριμένα για το ποσοστό αναπλήρωσης των συντάξεων, ένα εξαιρετικά τεχνικό και περίπλοκο ζήτημα.\nΓια τις συντάξεις το Μνημόνιο ορίζει πως η μεταρρύθμιση πρέπει να διασφαλίζει ότι η αύξηση των συντάξεων που καταβάλλονται για τα επόμενα 50 χρόνια είναι παρόμοια με την αύξηση σε άλλα κράτη-μέλη της ευρωζώνης (περίπου 2,5 ποσοστιαίες μονάδες του ΑΕΠ). Αυτό είναι κρίσιμης σημασίας για να διασφαλιστεί η διατηρησιμότητα των δημοσίων οικονομικών στην Ελλάδα και η ύπαρξη ενός δίκαιου συστήματος κοινωνικής προστασίας στο μέλλον.\nΓια την επίτευξη του πρωταρχικού αυτού στόχου το Μνημόνιο καθορίζει λεπτομέρειες για μια σειρά θέματα που θα συμβάλουν στη μείωση των δαπανών για τις συντάξεις τις επόμενες δεκαετίες, όπως για τη συγχώνευση των συνταξιοδοτικών ταμείων, την ηλικία συνταξιοδότησης, τις περιόδους εισφορών, τα ποσοστά αναπλήρωσης, την πρόωρη συνταξιοδότηση κτλ. Υπήρξε θετική πρόοδος και συμφωνία για τα περισσότερα θέματα με τις ελληνικές αρχές για το πώς θα μεταφραστεί η απαίτηση αυτή στον νόμο για την ασφαλιστική μεταρρύθμιση.\nΕπιτρέψτε μου ωστόσο να υπογραμμίσω πως πουθενά στο Μνημόνιο δεν αναφέρεται ότι οι συντάξεις θα πρέπει να κοπούν στο μισό. Ενα ποσοστό αναπλήρωσης από 45% ως 48% έχει αναφερθεί από μερίδα του Τύπου. Πρόκειται για παρανόηση. Το ποσοστό αυτό του 48% προκύπτει από τον απλό υπολογισμό του 1,2% (μέσο ετήσιο ποσοστό αναπλήρωσης) επί 40 έτη (περίοδος εισφορών για πλήρη σύνταξη) και ως εκ τούτου αντιπροσωπεύει το μέσο ποσοστό αναπλήρωσης από το ανταποδοτικό σύστημα (για ένα άτομο που καταβάλλει εισφορές επί 40 έτη).\nΣε αυτό έρχεται να προστεθεί η μη ανταποδοτική βασική σύνταξη την οποία δεν έχουμε αμφισβητήσει. Η σύνταξη αυτή αυξάνει το ποσοστό αναπλήρωσης στο 65%-80% για όλους εκτός από τις υψηλότερες εισοδηματικές ομάδες του πληθυσμού. Αυτά τα ποσοστά αναπλήρωσης είναι σε γενικές γραμμές αντίστοιχα με αυτά που ισχύουν στα περισσότερα μέλη της ΕΕ και είναι αρκετά υψηλότερα από τα ελάχιστα επίπεδα που απαιτούνται από τους ευρωπαϊκούς και διεθνείς κανονισμούς για την κοινωνική ασφάλιση».\nΤΟ ΚΟΥΒΑΡΙ ΜΕ ΤΑ ΑΚΙΝΗΤΑ ΤΗΣ ΟΙΚΟΓΕΝΕΙΑΣ ΤΣΟΧΑΤΖΟΠΟΥΛΟΥ...\nΤο βράδυ της περασμένης Τρίτης και ενώ τα δελτία ειδήσεων της τηλεόρασης ανακοίνωναν την έναρξη έρευνας από πλευράς ΣΔΟΕ, μετά τις αποκαλύψεις της «Κ» για την οικία Τσοχατζόπουλου στην οδό Διονυσίου Αρεοπαγίτου, στενός... συνεργάτης του...\nπρώην υπουργού, ήδη από τα χρόνια του υπουργείου Ανάπτυξης, ανεβοκατέβαινε στον δεύτερο όροφο διαμερίσματος στον αριθμό 3 του πεζοδρόμου Κομνά Τράκα στα Πατήσια, μεταφέροντας σε αυτοκίνητο τσάντες αγνώστου περιεχομένου. Τα φώτα του γραφείου στον δεύτερο όροφο δεν έσβησαν παρά μόνο λίγο λεπτά πριν από τις τρεις τα ξημερώματα.\nΟ μικρός πεζόδρομος της οδού Κομνά Τράκα φαίνεται να είναι ο δεύτερος αθηναϊκός πεζόδρομος στον οποίο ο πρώην υπουργός του ΠΑΣΟΚ κ. Τσοχατζόπουλος συμπίπτει με την offshore εταιρεία Torcaso Investments Limited, που κατείχε για δύο χρόνια την ιδιοκτησία της τωρινής του οικίας στην οδό Διονυσίου Αρεοπαγίτου, όπως αποκάλυψε η «Κ» την περασμένη Κυριακή.\nΔύο μήνες πριν η Torcaso αγοράσει το πενταώροφο ακίνητο στη γωνία ανάμεσα στην οδό Κεφαλληνίας 45 και Κομνά Τράκα, η ιδιοκτησία Τσοχατζόπουλου στην Κομνά Τράκα 3 αγοράζεται από τον Θεσσαλονικιό επιχειρηματία κ. Νικόλαο Ζήγρα, ξάδερφο του κ. Τσοχατζόπουλου, ο οποίος και τη μεταβιβάζει στον πρώην υπουργό τέσσερα χρόνια αργότερα.\nΣήμερα, το κουδούνι του διαμερίσματος Τσοχατζόπουλου γράφει ΛΗΘΑΙΑ. Η εταιρεία αυτή δεν είναι άλλη από την κατασκευαστική εταιρεία ΛΗΘΑΙΑ ΕΠΕ, που συστήθηκε το 2007 από την κόρη του πρώην υπουργού, Αρετή Τσοχατζοπούλου, και τον υιό του Αλέξανδρο. Η ίδια εταιρεία μισθώνει όχι μόνο στην ίδια γειτονιά αλλά ακριβώς απέναντι από την ιδιοκτησία της Torcaso δύο οικόπεδα, ιδιοκτησίας Αρετής Τσοχατζοπούλου, προς 227 χιλιάδες ευρώ για δεκαπέντε χρόνια.\nΜια δεύτερη κατασκευαστική, που ιδρύεται μεταξύ άλλων από την κ. Αρετή Τσοχατζοπούλου το 2003, η ΑΤΕΦΑ ΕΠΕ, φέρνει την κόρη του πρώην υπουργού στο ίδιο διοικητικό συμβούλιο με τη λογίστρια κ. Ευφροσύνη Λαμπροπούλου. Ομως, η κ. Λαμπροπούλου εμφανίζεται το 2002 να ενεργεί και ως αντίκλητος της Torcaso κατά την αγοραπωλησία της τωρινής οικίας του κ. Τσοχατζόπουλου στη Διονυσίου Αρεοπαγίτου. H «Κ» επικοινώνησε με την κ. Λαμπροπούλου, η οποία αρνήθηκε να σχολιάσει και να απαντήσει στα ερωτήματα της «Κ» για τον πραγματικό ιδιοκτήτη της εταιρείας Torcaso.\nΤην ίδια χρονιά που η κ. Λαμπροπούλου εμφανίζεται ως αντίκλητος της Torcaso, πάντως, στην πολεοδομία Αθηνών κατατίθεται ομόφωνη απόφαση του διοικητικού συμβουλίου της offshore, σύμφωνα με την οποία επικεφαλής του έργου, το οποίο μετέτρεψε το μικρό νεοκλασικό της Κεφαλληνίας 45 σε υπερσύγχρονο πενταώροφο κτίριο γραφείων, εμφανίζεται ο κ. Αστέριος Οικονομίδης. Ο κ. Οικονομίδης είναι πρόεδρος και διευθύνων σύμβουλος της κατασκευαστικής εταιρείας ARCON. Η εταιρεία ARCON, που εδρεύει στη Θεσσαλονίκη και έχει στο ενεργητικό της πλήθος κατασκευαστικών έργων, είναι γνωστότερη για τη συμμετοχή της στην ανακαίνιση του κτιρίου του Μετοχικού Ταμείου Στρατού στην οδό Πανεπιστημίου.\nΟ κ. Οικονομίδης συμπωματικά είναι ο ίδιος άνθρωπος που πουλάει τον Μάιο του 2006 τους δύο τελευταίους ορόφους, εμβαδού 272 τετραγωνικών μέτρων της κατοικίας, στον αριθμό 60 της οδού Δεινοκράτους στο Κολωνάκι, στην κόρη του κ. Τσοχατζόπουλου για σχεδόν 700 χιλιάδες ευρώ. Παρόλο που η κ. Τσοχατζοπούλου αγοράζει την οικία αυτή το 2006, σύμφωνα με το συμβόλαιο υπ. αριθμ. 5975/01 τη δηλώνει ως κατοικία της ήδη από το 2001. Σύμφωνα με τα αρχεία του υποθηκοφυλακείου Αθηνών, όμως, το 2001 η κατοικία στην οδό Δεινοκράτους 60 ανήκει στην offshore εταιρεία Bluebell με έδρα τη Μονρόβια της Λιβερίας. Η offshore Bluebell μεταβιβάζει το 2005 την ιδιοκτησία στην οδό Δεινοκράτους στον πρόεδρο της ARCOκ. Οικονομίδη, ο οποίος σε λιγότερο από έναν χρόνο τη μεταβιβάζει με τη σειρά του στην κόρη του πρώην υπουργού του ΠΑΣΟΚ. Οσο για τον πραγματικό ιδιοκτήτη της Bluebell;\nΗ «Κ» επικοινώνησε με τον αρχικό ιδιοκτήτη της οικίας Τσοχατζοπούλου, ο οποίος δήλωσε ότι η μόνη του επαφή με την εταιρεία έγινε μέσω δικηγόρου που εδρεύει στο Θησείο. Ο δικηγόρος αυτός και αντιπρόσωπος της offshore Bluebell το 1998 εμφανίζεται μαζί με τον ίδιο συμβολαιογράφο σε δύο άλλες αγοραπωλησίες της οικογένειας Τσοχατζοπούλου - μία του πρώην υπουργού κ. Τσοχατζόπουλου την ίδια χρονιά, αλλά και μία του υιού του δύο χρόνια αργότερα.\nΜία εβδομάδα μετά τις αποκαλύψεις της «Κ» για την οικία Τσοχατζόπουλου στον πεζόδρομο της Διονυσίου Αρεοπαγίτου, άγνωστοι παραμένουν ακόμα οι πραγματικοί δικαιούχοι των offshore εταιρειών Torcaso και Nobilis πριν από το 2006. Οσο για τον έτερο πεζόδρομο στη ζωή του πρώην υπουργού του ΠΑΣΟΚ; Αυτές τις ημέρες, οι περίοικοι συνεχίζουν να παρατηρούν τα φώτα του «διανυκτερεύοντος» γραφείου της ΛΗΘΑΙΑ ΕΠΕ. Την περασμένη Πέμπτη, μάλιστα, όλοι κατάλαβαν ότι το γραφείο βρισκόταν «στο πόδι». Από την μπαλκονόπορτα του δευτέρου ορόφου μπορούσε κανείς να δει καθαρά -ώς τις 11 το βράδυ- τη φιγούρα του πρώην υπουργού να συζητά έντονα με συνεργάτες και συγγενείς.\nΕΜΠΛΟΚΗ ΞΥΝΙΔΗ ΣΤΗΝ ΥΠΟΘΕΣΗ ΤΟΥ ΒΑΤΟΠΕΔΙΟΥ...\nΣε ανύποπτο χρόνο και, πάντως, πριν ολοκληρωθεί η μεταβίβαση των παραλιμνίων εκτάσεων της Βιστωνίδας στη Μονή Βατοπεδίου και ξεκινήσει η υπόθεση που ταλάνισε τα τελευταία έτη τον δημόσιο βίο, ο νυν γραμματέας του ΠΑΣΟΚ και βουλευτής Ξάνθης συναινούσε...\nνα αποδοθούν στο μοναστήρι εκτάσεις που είχαν δεσμευθεί για τον λιμένα του Πόρτο Λάγος. Είναι 2 Απριλίου 2001 όταν ο νυν γραμματέας του κυβερνώντος κόμματος συμμετείχε στη «Λιμενική Επιτροπή του Λάγος» και εκλήθη να λάβει θέση για τον αποχαρακτηρισμό τμήματος της χερσαίας ζώνης του λιμένος προκειμένου αυτός να αποδοθεί. Στην πράξη αριθμός 3/1 του 2001, η Λιμενική Επιτροπή, παρόντος του κ. Σωκρ. Ξυνίδη, αποφασίζει ομόφωνα τον αποχαρακτηρισμό δύο τμημάτων της Ζώνης Λιμένος Λάγος τα οποία και αποδίδονται στη Μονή.\nΑξίζει να σημειωθεί ότι για να περατωθεί διοικητικά η διαδικασία αμφισβήτησης της κυριότητας της λίμνης και των πέριξ εκτάσεων απαιτήθηκαν δύο πρωτόκολλα παράδοσης - παραλαβής μεταξύ Δημοσίου και Μονής. Τα πρωτόκολλα της Κτηματικής Υπηρεσίας Ξάνθης έχουν ημερομηνία 11/12/2002 και 25/6/2003 αντίστοιχα, ωστόσο, είναι προφανές ότι η Μονή ήδη ενέγραφε υποθήκη.\nΣτις 20 Μαΐου 2010, σε ραδιοφωνική συνέντευξή του (97,8) ο κ. Σωκράτης Ξυνίδης αναγνώριζε τις ευθύνες των τότε κυβερνητικών στελεχών του ΠΑΣΟΚ δηλώνοντας ότι ο ίδιος τις κατήγγειλε. «Σε σχέση με τις υπουργικές αποφάσεις οι οποίες είχαν εκδοθεί από τον κ. Δρυ και από τον κ. Φωτιάδη, ασχέτως αν ο κ. Φωτιάδης τις ανακάλεσε και προσωπικά το έχω πει και σε ανύποπτο χρόνο, τότε στην Ξάνθη κατήγγειλα αυτές τις αποφάσεις οι οποίες είχαν βγει, δεν ήθελα να ήμουν “ανιστόρητος” απέναντι στον ίδιο μου τον εαυτό», είχε πει ο κ. Ξυνίδης.\nΣε επικοινωνία με τον κ. Σωκράτη Ξυνίδη, αργά το βράδυ της Παρασκευής, ο γραμματέας του ΠΑΣΟΚ δεν αμφισβήτησε την απόφαση του 2001. Εξήγησε, ωστόσο, ότι ζητήθηκε από τη Λιμενική Επιτροπή ο αποχαρακτηρισμός της έκτασης, καθώς αυτή με την απόφαση του Γ. Δρυ είχε αποδοθεί στο Βατοπέδι. Ο κ. Ξυνίδης προσέθεσε ότι έχει στην κατοχή του αλληλογραφία της Επιτροπής με τα συναρμόδια υπουργεία επί του ιδιοκτησιακού, η οποία κατέληξε στο να ζητηθεί από τα μέλη της Επιτροπής να προχωρήσουν στον αποχαρακτηρισμό «άνευ ετέρου τινός». Ο ίδιος προσθέτει ότι η απόφαση αυτή ανεκλήθη το 2003, πριν δηλαδή από την αναπομπή της υπόθεσης από τον κ. Απ. Φωτιάδη, μετά τα σχετικά υπομνήματα των δικηγορικών συλλόγων της περιοχής. Στην ίδια επικοινωνία, ο κ. Ξυνίδης απέδωσε την ανακίνηση του ζητήματος σε τοπικές έριδες και σε πιέσεις που τους ασκήθηκαν με στόχο να μεταβληθεί η έδρα του νέου Δήμου Αβδήρων, βάσει του «Καλλικράτη». Ωστόσο, η επίκληση του εκβιασμού ήρθε μόνο μετά την αποκάλυψη της απόφασης που παρουσιάζει η «Κ».\nΧ. ΚΑΣΤΑΝΙΔΗΣ : "ΠΟΛΙΤΙΚΟΙ ΘΑ ΤΙΜΩΡΗΘΟΥΝ ΠΑΡΑΔΕΙΓΜΑΤΙΚΑ"...\nΕπιμένει ο υπουργός Δικαιοσύνης κ. Χ. Καστανίδης ότι οι λόγοι που τον ώθησαν σε παραίτηση το 1997 από το υπουργείο Μεταφορών οφείλονταν σε θέματα διαφάνειας που αφορούσαν τις προμήθειες στο Δημόσιο. Τον κ. Καστανίδη διαδέχθηκε στο...\nυπουργείο Μεταφορών ο κ. Τ.Μαντέλης, ο οποίος υπέγραψε και όλες τις συμβάσεις της Siemens, όπως αναφέρθηκε κατά την εξέτασή του στην Εξεταστική Επιτροπή. Σε συνέντευξή του στο «Βήμα της Κυριακής» ο κ. Καστανίδης λέει για πρώτη φορά ότι παραιτήθηκε επειδή «ο πυρήνας της πολιτικής διαφωνίας ήταν η εμμονή μου να διαμορφωθεί ένα σύστημα κανόνων διαφάνειας στις προμήθειες και στα έργα του Δημοσίου υπό τον έλεγχο ανεξάρτητης αρχής,κάτι που άλλωστε αποτελούσε προγραμματική μας δέσμευση».\nΟ υπουργός Δικαιοσύνης εμφανίζεται βέβαιος ότι τελικά θα τιμωρηθούν και μάλιστα παραδειγματικά τα πολιτικά πρόσωπα που αποδεδειγμένα έχουν διαπράξει αδικήματα εναντίον του ελληνικού λαού και πλούτισαν παρανόμως, χωρίς να υπάρξει το εμπόδιο της παραγραφής: «Θεσμική δεοντολογία μού επιβάλλει να μη διατυπώσω συγκεκριμένη νομική γνώμη, την ώρα που Εξεταστικές Επιτροπές και Δικαιοσύνη ασχολούνται με συγκεκριμένες υποθέσεις που ταλαιπώρησαν τα τελευταία χρόνια τον λαό και τη χώρα» αναφέρει και σημειώνει: «Μπορώ γενικά να πω ότι ο απίστευτος πλούτος του νομικού μας οπλοστασίουμπορεί να εξασφαλίσει την παραδειγματική τιμωρία αυτών για τους οποίους θα αποκαλυφθεί ότι έχουν ποινικές ευθύνες».\nΟσον αφορά την τιμωρία των πολιτικών προσώπων ο υπουργός αποκαλύπτει: «Σε λίγες ημέρες θα εισηγηθώ τον νέο νόμο περί ευθύνης υπουργών,που θα περιλαμβάνει σημαντικές βελτιώσεις υπό το ισχύον Σύνταγμα.Θα ακολουθήσουν ρυθμίσεις για το πολιτικό χρήμα και τον εκλογικό νόμο. Γίνεταιπιστεύωσαφές ότι αλλάζουμε το πολιτικό σύστημα,εμβαθύνουμε τη Δημοκρατία και αποκαθιστούμε την αρχή ότι η πολιτική αποφασίζει και η οικονομία ακολουθεί».\nΚαταθέσεις στα κόμματα\nΗ σημαντικότερη αλλαγή που προαγγέλλει και αφορά το πολιτικό χρήμα είναι ότι δημιουργείται μηχανισμός ελέγχου της χρηματοδότησης των πολιτικών κομμάτων. Την πλειονότητα στον μηχανισμό αυτό δεν θα την έχουν πλέον οι πολιτικοί, αλλά οι δικαστικοί, με τη συνδρομή και ορκωτών λογιστών. Οι καταθέσεις οι οποίες εφ΄ εξής θα γίνονται από ιδιώτες υπέρ των κομμάτων θα είναι δυνατές πλέον μόνο μέσω τραπεζικών λογαριασμών και θα ελέγχονται από το Ελεγκτικό Συνέδριο και από την Επιτροπή Κεφαλαιαγοράς.\nΑναφέρεται στην εμπλοκή στελεχών του ΠαΣοΚ στα σκάνδαλα και στην ερώτηση πώς τα κατάφερε το κυβερνών κόμμα εκεί που βρισκόταν σε πλεονεκτική θέση στην υπόθεση Siemens να βρεθεί με την πλάτη στον τοίχο. Ο κ. Καστανίδης δεν δέχεται ότι το ΠαΣοΚ βρέθηκε σε δυσμενή θέση: «Βρίσκεται σε διαρκή πλεονεκτική θέσηγιατί δική του επιμονή και πρωτοβουλία ήταν να συσταθούν Εξεταστικές Επιτροπές για τα μεγάλα σκάνδαλα. Οπως εμμονή του προέδρου του ΠαΣοΚ είναι να καταλογιστούν ευθύνες σε οποιοδήποτε πρόσωπο αποδειχθεί ότι τις έχει, ανεξαρτήτως κομματικού χρώματος».\nΚατά τον κ. Καστανίδη «όσα αποκαλύπτονται μέχρι τώρα στις Εξεταστικές Επιτροπές, στο ΠαΣοΚ και στην πρωτοβουλία του οφείλονται. Ο,τι αλλάζει στο νομοθετικό καθεστώς και κινείται προς τη διασφάλιση της διαφάνειας,στο ΠαΣοΚ οφείλεται. Και αυτό είναι χρήσιμο να το θυμούνται όλοι.Η απόφασή μας είναι μία:Να επινοήσουμε ένα μέλλον για το οποίο θα αισθάνονται υπερήφανες οι επόμενες γενιές». Ο κ. Καστανίδης εξαπολύει σφοδρότατη επίθεση εναντίον της προηγούμενης κυβέρνησης της ΝΔ. Σε ερώτηση γιατί στην περίοδο διακυβέρνησης της ΝΔ η Δικαιοσύνη δεν παρενέβη σε περιπτώσεις ανάλογες με αυτή του σπιτιού του κ. Τσοχατζόπουλου που αφορούσαν στελέχη της σημείωσε:\n«Η ΝΔ ποδηγέτησε τη Δικαιοσύνη»\n«Στην κυβερνητική πενταετία της ΝΔη Δικαιοσύνη πέρασε διάφορες περιπέτειες. Η κυβέρνηση Καραμανλή έκανε ό,τι περνούσε από το χέρι τηςώστε να ποδηγετήσει τη Δικαιοσύνη μέσω της επιλογής εκλεκτών της σε ηγετικές θέσεις. Οι τραυματικές εμπειρίες αυτής της περιόδου θα χρειαστούν αρκετό χρόνο για να τις ξεπεράσουμε.Στις Εξεταστικές Επιτροπές υπήρξαν αποκαλυπτικές καταθέσεις δικαστικών λειτουργών για την αγριότητα της συμπεριφοράς των εκλεκτών της ΝΔ. Η νέα κυβέρνηση δίνει μάχη για να αλλάξει τα πράγματα,να αποκαταστήσει το κύρος της Δικαιοσύνης, να κάνει ξανά τους δικαστικούς λειτουργούς να αισθανθούν ότι πειθαρχούν μόνο στο νόμο και στη συνείδησή τους».\nΣτα μέτρα που ήδη έχουν ληφθεί από την κυβέρνηση για την ανεξαρτησία της Δικαιοσύνης αναφέρεται στη συνέχεια ο υπουργός και σημειώνει: «Δείτε παραδείγματος χάριντην τομή που κάναμε στην επιλογή της ηγεσίας της Δικαιοσύνης, με την εμπλοκή της διάσκεψης των Προέδρων της Βουλής, διαδικασία που προσδίδει μεγάλο βάθος δημοκρατικής νομιμοποίησης στην επιλογή της ηγεσίας των ανωτάτων δικαστηρίων της χώρας. Η ανεξάρτητη Δικαιοσύνη προϋποθέτει δικαστικούς λειτουργούς που διαθέτουν πλήρη την εσωτερική ανεξαρτησία. Τέτοιοι δικαστικοί λειτουργοί είναι σε θέση να εκφράζουν την κρίση τους με αχρωματοψία και απροσωπόληπτο τρόπο.Στην προσπάθειά μας να ανορθώσουμε το κύρος της Δικαιοσύνης δεν θα διστάσουμε να συγκρουστούμε με καθεστωτικούς δικαστικούς μηχανισμούςπου έστησαν μερικοί εκλεκτοί της ΝΔ».\nΣτο θέμα όμως της κάθαρσης παραμένει: Αρκεί η απομάκρυνση από τα κόμματα των στελεχών εκείνων που φέρονται να εμπλέκονται στα σκάνδαλα προκειμένου να υπάρξει «κάθαρση»; Ο κ. Καστανίδης απαντά: «Οφείλουμε όλοι μαζί να αποκαλύψουμε την αλήθεια για όσες υποθέσεις έριξαν βαριά σκιά στην πολιτική ζωή του τόπου, να καταλογίσουμε ευθύνες σε πρόσωπα».\nΝόμοι-ανάχωμα στη διαπλοκή\nΟκτώ μήνες διακυβέρνησης της χώρας από το ΠαΣοΚ και το ερώτημα είναι τι σκοπεύει να πράξει η κυβέρνηση για την αναχαίτιση φαινομένων διαπλοκής μεταξύ πολιτικών προσώπων και οικονομικών παραγόντων: «Η διαπλοκή», αναφέρει ο υπουργός, «είναι ένα συστημικό φαινόμενο της πολιτικής και οικονομικής ζωής του τόπου. Δεν είναι κάτι που προέκυψε αιφνιδίως σε μια στιγμή και έτσι σε μια στιγμή μπορεί να εξαφανιστεί. Απαιτείται μεγάλη προσπάθεια,βάθος χρόνου και αφοσίωση στον στόχο της εξυγίανσης των σχέσεων οικονομίας και πολιτικής. Η κυβέρνηση του ΠαΣοΚ έχει αναλάβει την ευθύνη να διεκπεραιώσει το έργο αυτό. Κινείται με σταθερά, αποφασιστικά βήματα.Θυμίζω τους πρόσφατους νόμους για τη διαφάνεια στις προσλήψεις, για τη δήμευση των περιουσιακών στοιχείων πολιτικών και κρατικών αξιωματούχων που δεν δηλώνονται στο “πόθεν έσχες”, την έκπτωση από το πολιτικό αξίωμά τους όσων αποδειχθεί ότι συμμετέχουν σε εξωχώριες εταιρείες, την ευνοϊκή ποινική μεταχείριση αυτών που θα συνεργαστούν με τη Δικαιοσύνη για την αποκάλυψη πράξεως διαφθοράς πολιτικών και κρατικών αξιωματούχων».\nΠΩΣ ΔΙΩΞΑΜΕ ΜΙΑ ΕΠΕΝΔΥΣΗ 250 ΕΚ. ΕΥΡΩ ΣΕ ΤΕΣΣΕΡΑ ΕΛΛΗΝΙΚΑ ΛΙΜΑΝΙΑ!...\nΕτικέτες ΛΙΜΑΝΙ ΠΕΙΡΑΙΑ\nΑποκλεισμός των Σουηδικών λιμανιών για όλα τα Ισρα...\nΟ Ακης είναι σαν τον «άσσο φίλτρο»- έχει παντού μό...\nΑποκάλυψη: «Σώμα Καταπολέμησης της Διαφθοράς» θέλε...\nΤΟ ΚΟΥΒΑΡΙ ΜΕ ΤΑ ΑΚΙΝΗΤΑ ΤΗΣ ΟΙΚΟΓΕΝΕΙΑΣ ΤΣΟΧΑΤΖΟΠ...\nΧ. ΚΑΣΤΑΝΙΔΗΣ : "ΠΟΛΙΤΙΚΟΙ ΘΑ ΤΙΜΩΡΗΘΟΥΝ ΠΑΡΑΔΕΙΓΜ...\nΠΩΣ ΔΙΩΞΑΜΕ ΜΙΑ ΕΠΕΝΔΥΣΗ 250 ΕΚ. ΕΥΡΩ ΣΕ ΤΕΣΣΕΡΑ Ε...


Nexus 5 - Unboxholics.com\nΑπευθείας από την κουζίνα της Google.\nHIGH-END ΕΠΙΔΟΣΕΙΣ ΣΕ MID-RANGE ΤΙΜΗ\nΗ συσκευή είναι αστραπιαία γρήγορη σε οτιδήποτε της ζητηθεί από το χρήση, το touch το βρήκαμε αρκετά βελτιωμένο, με κορυφαία αίσθηση και απόκριση, ενώ δηλώνουμε εντυπωσιασμένοι από την οθόνη. Μπορεί να μην αγγίζει τα επίπεδα του Samsung Galaxy S4, του LG G2 ή του HTC One, η εικόνα είναι κοφτερή, τα χρώματα ζωηρά και οι γωνίες θέασης μπόλικες. Ένα από τα αρνητικά του Nexus 5 το εντοπίσαμε στην εμβέλεια του Wi-FI σήματος, το οποίο εμφανίζεται λιγάκι πιο αδύναμο σε σχέση με άλλες συσκευές. Επίσης, όπως προαναφέραμε, η μπαταρία είναι κατά την άποψή μας το σημαντικότερο αρνητικό του smartphone. Ευτυχώς όμως η φόρτιση από το 5% στο 100% διαρκεί λιγότερο από 1.5 ώρα.\nΌσον αφορά την κάμερα, αν εξαιρέσουμε την εκνευριστική τάση της να κάνει κάθε 5 δευτερόλεπτα focus κατά τη λήψη φωτογραφιών, καθώς και την απουσία manual focus στο βίντεο, δε νομίζουμε πως θα απογοητεύσει το μέσω χρήστη. Εμείς μείναμε ευχαριστημένοι από τα αποτελέσματα. Δείτε τα samples στο βίντεο και βγάλτε τα συμπεράσματά σας.Το Nexus 5 κυκλοφορεί αυτές τις μέρες στη χώρα μας με επίσημη τιμή λιανικής τα €399, για την έκδοση των 16GB. Πρόκειται για μία ικανότατη συσκευή που χαρίζει high-end επιδόσεις, σε mid-range τιμή. Εμείς θα δώσουμε ένα μεγάλο thumbs up στο συγκεκριμένο smartphone, κυρίως γιατί αποτελεί την πιο συμφέρουσα πρόταση της αγοράς -πάντα σε σύγκριση με τις επίσημες τιμές λιανικής του ανταγωνισμού. Και μη ξεχνάτε πως εδώ θα βρείτε και την πιο αγνή Android εμπειρία της αγοράς. Εσάς πως σας φαίνεται το νέο Nexus.


Καραντινιέροι: Ημερολόγιο καταστρώματος: Ημέρα #5\nXtypes Μαρτίου 27, 2020\nΓια 5η συνεχόμενη μέρα από την απαγόρευση της κυκλοφορίας οι Καραντινιέροι του xtypes.gr συνεχίζουν την καταγραφή και το φιλτράρισμα της επικαιρότητας\nΗ μέρα ξεκινά με μία είδηση που προκαλεί προβληματισμό. Ενώ την Πέμπτη (26/3) ο κ. Τσιόδρας είχε ανακοινώσει, ότι οι νεκροί από κορωνοϊό ανέρχονταν στους 26, αυτοί τελικά ήταν 27. Ποιο ήταν τελικά το 27ο θύμα του φονικού ιού; Επρόκειτο για κρούσμα που είχε εκπνεύσει από τις 18/3 αλλά ο θάνατός του δεν έγινε γνωστός λόγω...γραφειοκρατίας. Συγκεκριμένα, αντί να δηλωθεί στο ΚΕΠΥ-ΕΚΑΒ, δηλώθηκε στον ΕΟΔΥ και η αναφορά βρέθηκε τυχαία... σήμερα, Πέμπτη, οκτώ ημέρες μετά τον θάνατό του.\nΣτην τακτική ενημέρωση των 18:00 ο εκπρόσωπος του Υπουργείου Υγείας, λοιμωξιολόγος Σωτήρης Τσιόδρας ανακοίνωσε, ότι ο αριθμός των νεκρών από τις επιπλοκές του κορωνοϊού ανήλθε στους 28.\nΣτην έρευνα συμμετέχει μεγάλος αριθμός διακεκριμένων Ελλήνων και ξένων επιστημόνων, από τον χώρο της Λοιμωξιολογίας, της Καρδιολογίας, της Επιδημιολογίας, της Πνευμονολογίας και της Εντατικής Θεραπείας. Ο επικεφαλής των ειδικών, καθηγητής Καρδιολογίας Σπύρος Δευτεραίος, είπε πως δεν μιλάμε απλά για ένα φάρμακο αλλά για ένα φάρμακο πάμφθηνο που διατίθεται εδώ και έναν αιώνα, το οποίο αποκαλείται και φάρμακο των φτωχών.\nΟ αριθμός των νεκρών από τον νέο κορωνοϊό στην Ιταλία αυξήθηκε στους 9.134 σήμερα, από 8.215 που ήταν την Πέμπτη, σύμφωνα με τον νεότερο επίσημο απολογισμό. Σε ένα 24ωρο έχασαν τη ζωή τους 919 άνθρωποι, αριθμός που αποτελεί αρνητικό ρεκόρ για τη γειτονική χώρα.\nΤην ίδια ώρα αγωνία επικρατεί στους εργαζομένους, για τους οποίους έχουν εξαγγελθεί μέτρα στήριξης από την κυβέρνηση. Ο Σπύρος Καρανικόλας του ΚΙΝΑΛ τόνισε ότι τα οικονομικά και εργασιακά μέτρα που πήρε η κυβέρνηση δεν πρέπει να γίνουν η κερκόπορτα για να περάσουν άλλου είδους διατάξεις. «Η ΠΝΠ δεν αναφέρει μόνο τις πληττόμενες επιχειρήσεις και ανοίγει την κερκόπορτα και για μειώσεις μισθών και για εκ περιτροπής εργασίας. Αυτό πρέπει να αποσυρθεί», ανέφερε.\nΗ υφυπουργός Εργασίας, Δόμνα Μιχαηλίδου μίλησε για τις εξελίξεις που επιφέρει ο κοροναϊός στην αγορά εργασίας και τις κινήσεις ενίσχυσης που προωθεί η κυβέρνηση. Όπως ανέφερε χαρακτηριστικά, η πλατφόρμα για την καταβολή του επιδόματος των 800 ευρώ έχουν ανοίξει, ενώ έχουν δοθεί η κατάλληλες οδηγίες σε εργοδότες και εργαζόμενους για τη συμπλήρωση των σχετικών αιτήσεων. Ανοιχτό είναι το ενδεχόμενο να διευρυνθούν οι δικαιούχοι του επιδόματος.Τελευταία φορά που οΒρούτσης «έσωσε» την οικονομία είχαμεμειώσεις μισθών και 27% ανεργία, ανέφερε ο Νάσος Ηλιόπουλος, πρώην υφυπουργός Εργασίας επί ΣΥΡΙΖΑ και επικεφαλής δημοτικής παράταξης για τον Δήμο Αθηναίων.\nΠαγκόσμια ημέρα θεάτρου η 27 Μαρτίου και πολλά θέατρα της χώρας έδωσαν τη δυνατότητα στους θεατρόφιλους να δούνε στο διαδίκτυο δωρεάν παραστάσεις. Ένα από αυτά τα θέατρα ήταν το “Θέατρο Σταθμός”.\nΠρόστιμο 50.000 ευρώ σε εταιρεία εμπορίας αντισηπτικών για αισχροκέρδεια. Ο υπουργός Ανάπτυξης Άδωνις Γεωργιάδης έχει υπογραμμίσει αρκετές φορές ότι όποιος διαπιστώνει αισχροκέρδεια να το καταγγέλλει στη γενική γραμματεία Εμπορίου και Προστασίας Καταναλωτή.\nΛίγες ώρες μετά τη Σύνοδο Κρουφής της Πέμπτης (26/3) που ολοκληρώθηκε χωρίς συμφωνία αναφορικά με την έκδοση κορωνο-ομολόγου, ο γάλλος πρόεδρος Εμανουέλ Μακρόν προανήγγειλε τη νύχτα της Πέμπτης προς Παρασκευή ότι ετοιμάζουν από κοινού με τον αμερικανό ομόλογό του Ντόναλντ Τραμπ και ηγέτες άλλων χωρών μια «νέα σημαντική πρωτοβουλία» για την αντιμετώπιση της πανδημίας του κορωνοϊού.\nΗ καταγραφή των πολιτικών που ακολουθούνται ανά τον κόσμο περιλαμβάνεται στο εβδομαδιαίο οικονομικό δελτίο που εξέδωσε την Πέμπτη (26/3) ο ΣΕΒ με βάση αντίστοιχη μελέτη της JP Morgan, η οποία περιλαμβάνει και εκτιμήσεις για το βάθος και τη διάρκεια της παγκόσμιας ύφεσης. Σύμφωνα με τις εκτιμήσεις αυτές, «μπορεί να είναι η συντομότερη και βαθύτερη ύφεση στη σύγχρονη ιστορία καθώς πιθανολογείται ότι θα διαρκέσει μόνο 2 τρίμηνα, με το 1ο τρίμηνο -12% σε ετησιοποιημένη βάση, το 2ο τρίμηνο -1%, το 3ο τρίμηνο +19% και το 4ο τρίμηνο +4%, ή, -1,1% για όλο το 2020».\nΟ ιός δεν βλέπει ηλικία\nΤην Πέμπτη (26/3) είχαμε τον προβληματισμό, για το γεγονός, ότι πέθανε 42χρονος Γερμανός καθηγητής από κορωνοϊό. Την επισήμανση των επιστημόνων ότι ο νέος κορωνοϊός δεν σέβεται καμία ηλικία και μπορεί να προκαλέσει σοβαρή νόσηση και σε νέους, επιβεβαιώνουν οι θάνατοι τριών ατόμων ηλικίας 41, 42 και 46 ετών που καταγράφηκαν τα τελευταία 24ωρα στη χώρα μας. Υπενθυμίζεται, ότι τα προηγούμενα 24ωρα είχαμε θάνατο 36χρονης και ενός ανηλίκου στις ΗΠΑ.\nΟ SARS-CoV-2 έχει ήδη στοιχίσει τη ζωή σε περισσότερους από 24.000 ανθρώπους. Την ίδια ώρα, τα κρούσματα σε όλο τον κόσμο πλησιάζουν τις 533.000, με τις ΗΠΑ να κατέχουν την «πρωτιά», ενώ η Ευρώπη εξακολουθεί να μην προλαβαίνει να μετρά θύματα. Σύμφωνα με τα στοιχεία των τελευταίων 24ώρων, οι δύο μεγάλες εστίες του κορωνοϊού είναι πλέον η Ευρώπη και οι ΗΠΑ. Στη μεν Ευρώπη η κατάσταση εξακολουθεί να είναι δραματική, καθώς καθημερινά ανακοινώνονται πολλοί θάνατοι, ενώ και στις ΗΠΑ η κατάσταση δείχνει να χειροτερεύει.\nΟ ιός δεν βλέπει ηλικία, αλλά ούτε και αξίωμα. Θετικός στον κορωνοϊό διαγνώστηκε ο Μπόρις Τζόνσον, είδηση την οποία έκανε γνωστή ο ίδιος μέσα από τα social media.\nΕυχάριστα νέα ήλθαν από τη Σωτηρία. Οι πρώτοι ασθενείς με κορωνοϊό που βρίσκονται διασωληνωμένοι σε ΜΕΘ αποσωληνώθηκαν.\nΤι φοβούνται οι Ελληνες, πώς κρίνουν τα μέτρα της κυβέρνησης; Οι ερωτηθέντες σχετικής έρευνας σε ποσοστό 86,4% εκφράζουν την ανησυχία τους για την φονική νόσο, το 72,1% εκτιμά πως θα διαρκέσει η πανδημία από τρεις μήνες και πάνω.\nΆρχισαν οι ειδήσεις γύρω από την εγκληματικότητα\nΤις προηγούμενες ημέρες οι ειδήσεις γύρω από την εγκληματικότητα είχαν θαφτεί. Είναι δυνατόν ως δια μαγείας αυτές οι εποχές να μην υπάρχει; Σήμερα είδαμε μία... κίνηση. Ούτε καν να συμπληρώσει έγγραφο για κατ' εξαίρεση κυκλοφορία δεν είχε φροντίσει μια νεαρή γυναίκα, η οποία συνελήφθη από αστυνομικούς της Ασφάλειας στις Σέρρες το απόγευμα της Τετάρτης επειδή είχε διαρρήξει δυο σπίτια και είχε κλέψει διάφορα αντικείμενα!\nΗ δράστιδα εντοπίστηκε λίγο μετά τη δεύτερη διάρρηξη στο σπίτι ενός άνδρα από το οποίο άρπαξε αντικείμενα αξίας 200 ευρώ που βρέθηκαν στην κατοχή της και αποδόθηκαν στον νόμιμο κάτοχο τους. Στη διάρκεια της προανάκρισης προέκυψε ότι νωρίτερα είχε διαρρήξει και άλλο ένα σπίτι, χωρίς να βρει κάτι για να κλέψει. Στη δικογραφία που σχηματίστηκε σε βάρος της για κλοπές, περιλαμβάνεται και η κατηγορία της παραβίασης των μέτρων για την πρόληψη της διασποράς του κορωνοϊού, για την οποία ήδη της επιβλήθηκε πρόστιμο 150 ευρώ!\nΤις μέρες που προηγήθηκαν επισημάναμε τις δηλώσεις του Κεχαγιόγλου που μίλησε για αποσυμφόρηση φυλακών λόγω κορωνοϊού, κάτι που έχει ήδη γίνει σε Γαλλία (5000) και Γερμανία (1000). Την πρόωρη αποφυλάκιση κρατουμένων εξετάζει η κυβέρνηση, προκειμένου να αποσυμφορηθούν άμεσα τα σωφρονιστικά καταστήματα της χώρας. Δεν θέλουμε να γίνει μάντεις κακών, αλλά η αποφυλάκιση κρατούμενων ελλοχεύει κινδύνους. Θα πρέπει να τεθεί υπόψιν το κριτήριο με το οποίο θα γίνουν οι αποφυλακίσεις. Η ΠΝΠ έχει ήδη ετοιμαστεί.\nΚαι λίγη τροφή για σκέψη


Αντιμέτωπη με την άνευ προηγουμένου διπλωματική κρίση με τις ΗΠΑ, αποδυναμωμένη από την οικονομική κρίση και την καταβαράθρωση του νομίσματός της, η Τουρκία αναζητά νέους συμμάχους, εκτιμά η γαλλική Le Monde, η οποία προφανώς από το μακρινό Παρίσι δεν έχει πάρει είδηση ότι Τουρκία και Ρωσία είναι σύμμαχοι εδώ και δύο χρόνια και απλά ο Ντόναλντ Τραμπ «χτύπησε πρώτος» πριν προλάβει να κάνει ηρωική έξοδο ο Ερντογάν.\nΗ εν εξελίξει κρίση, στέλνει στην πραγματικότητα την Τουρκία, μέλος του NATO από το 1952, «στην αγκαλιά της Ρωσίας», επιμένει η Le Monde από την παριζιάνικη άγνοιά της.\nΟ Σεργκέι Λαβρόφ βρίσκεται σήμερα και αύριο στην Άγκυρα για συνομιλίες με τους Τούρκους εταίρους.\nΘα συζητηθεί ιδιαίτερα το θέμα της Συρίας, και του θύλακα του Ιντλίμπ, τελευταίας περιοχής που κατέχουν ακόμα οι αντιφρονούντες και διαφεύγει από τον έλεγχο της Δαμασκού.\nΟ Ερντογάν «βρίσκεται στο έλεος της Ρωσίας», αναφέρει η Μοnde, από την οποία εξαρτάται η διατήρηση της σφαίρας επιρροής του στον Βορρά της Συρίας.\nΕξάλλου η τύχη των προσφύγων της Συρίας αποτελεί μέρος ενός σχεδίου Άγκυρας και Μόσχας ώστε να ωθήσουν Γαλλία και Γερμανία να αναλάβουν μέρος στη χρηματοδότηση της ανοικοδόμησης της Συρίας, προαπαιτούμενο για την επιστροφή τους, σημειώνει.\nΗ Ρωσία σε τριγμούς από την πτώση του νομίσματος της με την ανακοίνωση των αμερικανικών κυρώσεων, δεν έχει την ικανότητα για τη χρηματοδότηση.\nΣύμφωνα με πηγές του ρωσικού υπουργείου Εξωτερικών, η Μόσχα θεωρεί ότι «οι δυτικές δυνάμεις θα πρέπει να αναλάβουν το κομμάτι ευθύνης που τους αναλογεί στην ανοικοδόμηση της Συρίας».\nΣε αυτό το πλαίσιο, ο Ερντογάν συγκαλεί για τις 7 Σεπτεμβρίου στην Κωνσταντινούπολη, διεθνή σύνοδο τεσσάρων ηγετών, στις οποίες θα καλέσει τη Γερμανία και τη Γαλλία και επιχειρώντας να της προσδώσει χαρακτήρα αντι-Trump μετώπου.\n«Αν η Μόσχα έχει επιβεβαιώσει μια Σύνοδο τεσσάρων στο προσεχές μέλλον, Βερολίνο και Παρίσι δεν έχουν απαντήσει επίσημα στην πρόσκληση Ερντογάν» καταλήγει η γαλλική εφημερίδα.\nΊσως αυτή είναι η μοναδική πληροφορία της «προκοπής» που μας δίνει η γαλλική εφημερίδα. Ότι δηλαδή Γερμανία και Γαλλία δεν έχουν απαντήσει εάν θα συμμετάσχουν στην τετραμερή που στήνουν Ερντογάν και Πούτιν για να απομονώσουν τις ΗΠΑ.


Βιογραφικό Σημείωμα Γεωργίου Προβόπουλου\nΟ Γεώργιος Προβόπουλος είναι σήμερα Πρόεδρος του Διοικητικού Συμβουλίου του Ομίλου ΕΛΛΑΚΤΩΡ. Έχει μακρόχρονη εμπειρία στον τραπεζικό τομέα αλλά και ακαδημαϊκή καριέρα, καθώς διετέλεσε Αναπληρωτής Καθηγητής στο Τμήμα Οικονομικών Επιστημών του Πανεπιστημίου Αθηνών (1979-2007).\nΩς Διοικητής της Τράπεζας της Ελλάδος (2008-2014) και μέλος του Διοικητικού Συμβουλίου της Ευρωπαϊκής Κεντρικής Τράπεζας, διαχειρίστηκε την πλήρη αναδιάρθρωση του ελληνικού τραπεζικού συστήματος, εν μέσω της βαθιάς οικονομικής κρίσης. Κατά την ίδια περίοδο ήταν Αναπληρωτής Διοικητής του ΔΝΤ για την Ελλάδα και μέλος της BIS (Bank for International Settlements).\nΈχει διατελέσει Αντιπρόεδρος της Τράπεζας Πειραιώς (2006-2008), Πρόεδρος και CEO της Εμπορικής Τράπεζας (2004-2006) την οποία και οδήγησε επιτυχώς σε ιδιωτικοποίηση, και μέλος της Εκτελεστικής Επιτροπής της Alpha Bank (1994-2004).\nΚατείχε τη θέση του Γενικού Διευθυντή του Ινστιτούτου Οικονομικών και Βιομηχανικών Ερευνών (1993-1997), του Υποδιοικητή της Τράπεζας της Ελλάδος (1990-1993) και του Προέδρου του Συμβουλίου Οικονομικών Εμπειρογνωμόνων (ΣΟΕ) του Υπουργείου Οικονομίας και Οικονομικών (1989-1990).\nΕίναι κάτοχος Διδακτορικού τίτλου στις Οικονομικές Επιστήμες από το Πανεπιστήμιο του Essex καθώς και Πτυχίου στις Οικονομικές Επιστήμες από το Πανεπιστήμιο Αθηνών.


Antroni - Η ιστορία και οι προοπτικές ανάπτυξης του δήμου Αρχαίας Ολυμπίας σε εκδήλωση του συλλόγου Δουκιωτών\nΚώστας Παπαντωνόπουλος Γονική Κατηγορία: Ενότητα Ολυμπίας Χωριά δήμου Αρχ. Ολυμπίας 23 Σεπτεμβρίου 2013\t 23 Σεπτεμβρίου 2013\t Εμφανίσεις: 3087\nΦΙΛΟΠΡΟΟΔΕΥΤΙΚΟΣ ΣΥΛΛΟΓΟΣ ΑΠΑΝΤΑΧΟΥ ΔΟΥΚΙΩΤΩΝ\nΤην εκδήλωση με θέμα «Δήμος Ολυμπίων: Η ίδρυση και η ιστορική πορεία. Σήμερα... υπάρχει προοπτική;» συντόνισε το μέλος του Διοικητικού Συμβουλίου κ. Αποστολοπούλου Ράνια. Η πρόεδρος του Διοικητικού Συμβουλίου κ. Κανελλοπούλου Γεωργία καλωσόρισε τους επίσημους προσκεκλημένους, δίνοντας ένα μήνυμα αισιοδοξίας για τις προοπτικές ανάπτυξης της περιοχής.\nΣτο πρώτο μέρος το μέλος του Διοικητικού Συμβουλίου κ. Ιωάννα Δούρου παρουσίασε ιστορικά στοιχεία του δήμου Ολυμπίων από την ίδρυσή του το 1841 μέχρι και σήμερα. Η παρουσίαση αναφέρθηκε σε ιστορικά στοιχεία διοικητικής διαίρεσης, πληθυσμού, μορφωτικού επιπέδου και οικονομίας.\nΤην εκδήλωση τίμησαν με την παρουσία τους ο Εδεσιμότατος Πατήρ Αντώνιος, η βουλευτής Ν.Δ. Ηλείας κ. Αυγερινοπούλου Διονυσία, ο δήμαρχος Αρχαίας Ολυμπίας κ. Κοτζιάς Θύμιος, ο πρόεδρος του Δημοτικού Συμβουλίου Αρχαίας Ολυμπίας κ. Παπαηλίου Θεόδωρος, οι αντιδήμαρχοι Αρχαίας Ολυμπίας κ.κ. Γιαννακόπουλος Πέτρος και Γεωργακόπουλος Γιώργος, οι περιφερειακοί σύμβουλοι Δυτικής Ελλάδος κ.κ. Γεωργιόπουλος Γιώργος και Μιχαλόπουλος Νίκος, ο δημοτικός σύμβουλος Αρχαίας Ολυμπίας κ. Πατέλης Δημήτρης, ο πρώην βουλευτής ΠΑ.ΣΟ.Κ. νομού Ηλείας κ. Κατρίνης Μιχάλης, ο πρώην δημοτικός σύμβουλος Πύργου κ. Σκαρτσιάρης Παναγιώτης και ο λέκτορας του Πανεπιστημίου Ιωαννίνων κ. Αναστασόπουλος Νίκος.\nΗ εκδήλωση έκλεισε με ένα ποτήρι κρασί και μεζέ, όπου οι παρευρισκόμενοι είχαν τη δυνατότητα να συζητήσουν και να παρακολουθήσουν την έκθεση φωτογραφίας που παρουσιάσθηκε το 2010 με παλιές φωτογραφίες του χωριού.\nΟι παρουσιάσεις, καθώς και το βίντεο και οι φωτογραφίες της εκδήλωσης είναι διαθέσιμα στην ιστοσελίδα του συλλόγου του χωριού www.douka-ilias.gr.


Πεντάρα της Κρανούλας, βαθμό στην Λάρισα ο Θεσπρωτός\nΤετάρτη, 14 Μάιος 2014 18:15\nΜε το εντυπωσιακό 5-2 επικράτησε η Δόξα Κρανούλας του Κεραυνού Θεσπρωτικού ολοκληρώνοντας με νίκη την 29η αγωνιστική του πρωταθλήματος της Γ΄Εθνικής.\nΣε ένα αδιάφορο βαθμολογικά παιχνίδι η ομάδα του Ανέστη Ζώη μπήκε πιο απελευθερωμένα στον αγωνιστικό χώρο και κατάφερε από το πρώτο λεπτό κιόλας της αναμέτρησης να επιβάλλει τον ρυθμό της και να καταφέρει να βάλει στο σακούλι της τους τρεις βαθμούς, που ουσιαστικά δεν της εξασφαλίζουν τίποτα, αφού έχει υποβιβαστεί, ωστόσο μια νίκη πάντα ανεβάζει την ψυχολογία και το γόητρο.\nΣτα υπόλοιπα παιχνίδια της 29ης στροφής ο Θεσπρωτός πήρε πολύτιμη ισοπαλία μέσα στην έδρα της πρωταθλήτριας Λάρισας (1-1), ενώ ο Εθνικός Φιλιππιάδας αναδείχθηκε ισόπαλος δίχως τέρματα κόντρα στον Οικονόμο Τσαριτσάνης.\nΔόξα Κρανούλας - Κεραυνός Θεσπρωτικού 5-2\nΠυρσός Γρεβενών - Οδυσσέας Κορδελιού 4-1\nΚαστοριά - Δόξα Πενταλόφου 0-0\nΌλυμπος Κέρκυρας - Κοζάνη 0-0\nΚαμπανιακός - Κάστωρ 1-0\nΕθνικός Φιλιππιάδας - Οικονόμος Τσαριτσάνης 0-0\nΑΕΛ - Θεσπρωτός 1-1\nΤηλυκράτης - ΠΑΣ Πρέβεζα 0-3 α.α\nΠαρασκευή, 29 Σεπτέμβριος 2017 22:13\nΟ πρώην Ενωσιακός προπονητής Βαγγέλης Τζιάρρας ανέλαβε χρέη γυμναστή στην ΑΕ Καραϊσκάκης η οποία τη νέα χρονιά θα αγωνίζεται στο πρωτάθλημα της Football League.\nΟ Βαγγέλης Τζιάρρας πήρε τη θέση του μέχρι πρότινος γυμναστή της ομάδας Δημήτρη Σφήκα ο οποίος ανέλαβε την ομάδα Νέων. Ο νεαρός και εξελίξιμος προπονητής, που έχει ήδη αναλάβει τη φυσική κατάσταση και εκγύμναση των ποδοσφαιριστών της ανδρικής ομάδας, είναι κάτοχος διπλώματος UEFA A, προπονούσε επί 4 χρόνια τις ομάδες Κ17 και Κ20 του ΠΑΣ Γιάννινα, ενώ την περσινή σεζόν είχε αναλάβει καθήκοντα ενωσιακού προπονητή στις ομάδες Νέων και Παίδων της ΕΠΣ Ηπείρου.\nΟΡΙΣΤΙΚΟ: Στην Γ΄Εθνική ο Άρης\nΤετάρτη, 03 Σεπτέμβριος 2014 09:50\nΔεκτή έκανε το πρωτοδικείο την αίτηση ανάκλησης της απόφασης διορισμού διοίκησης Σκόρδα στην ΠΑΕ που κατέθεσαν ΚΜΑ και Α.Σ.\nΔεκτή έκανε πριν από λίγο την αίτηση ανάκλησης Α.Σ και ΚΜΑ το ειρηνοδικείο Θεσσαλονίκης που είχε διορίσει την περασμένη Τετάρτη προσωρινή διοίκηση τους Λάμπρο Σκόρδα, Νικήτα Ματθαίου και Στέφανο Τσιόνκη.\nΜετά την ανάκλησης της απόφασης διορίζει προσωρινή διοίκηση στην ΠΑΕ αυτούς που είχαν προτείνει οι δυο μεγαλομέτοχοι, δηλαδή τους Λάζαρο Παπαδόπουλο, Λάκη Κλεώπα και Κώστα Κωνσταντινίδη ανοίγοντας παράλληλα το δρόμο για την συμμετοχή του ΑΡΗ στη Γ΄ Εθνική η κλήρωση της οποίας γίνεται την Παρασκευή.\nΗ απόφαση που αποτελεί ουσιαστικά επιθυμία της συντριπτικής πλειοψηφίας του κόσμου σηματοδοτει την επανεκκίνηση του ΑΡΗ που έχοντας ήδη δηλώσει συμμετοχή μέσω του ερασιτέχνη στο επόμενο πρωτάθλημα της Γ΄ Εθνικής, θα μπει στην επώδυνη πλην όμως αναγκαστική αναγκασιτκή διαδικασία να ξεκινήσει από την αρχή ώστε να απαλλαγεί από τα χρέη του και "καθαρός" και με νέα πρόσωπα να επιστρέψει στο φυσικό του χώρο.\nΠηγή : allaboutaris.com\nΚυριακή, 18 Αύγουστος 2013 18:06\nΤο θέμα με τον υποβιβασμό και την άνοδο των ομάδων από τα πρωταθλήματα της Super League και της Football League έχει μπει σε πρώτο πλάνο και γι' αυτό μέσα στην εβδομάδα αναμένεται να γίνει σύσκεψη των δύο διοργανωτριών αρχών με την ΕΠΟ.\nΣτόχος στη συνάντηση που θα γίνει κατά πάσα πιθανότητα την Τετάρτη 21/8 είναι να βρεθεί λύση στο ζήτημα, ώστε να μην υπάρξει πρόβλημα με τις προκηρύξεις των πρωταθλημάτων, ενώ κοινή συνισταμένη και των δύο Ενώσεων είναι το θέμα να λυθεί όσο το δυνατόν νωρίτερα.\nΥπενθυμίζεται ότι την Παρασκευή 12 Ιουλίου είχε πραγματοποιηθεί συνάντηση της Ομοσπονδίας, της Super League και της Football League για το ίδιο θέμα. Από τη μία, ήταν η πρόταση του Συνεταιρισμού για τον υποβιβασμό δύο ομάδων, ενώ από την άλλη, η Football League, που πρότεινε να ανεβούν τρεις ομάδες.\nΗ ΕΠΟ τάχθηκε με τη μεριά της Football League, παρουσιάζοντας την πρότασή της για αναδιάρθρωση των κατηγοριών και ως εκ τούτου η απόφαση που πήρε η Super League δεν πέρασε.\nΠλέον, η συνάντηση της επόμενης εβδομάδας αναμένεται να είναι καθοριστικού χαρακτήρα για τη συνέχεια.\nΜώραλης: «Δεν αποκλείεται να πάμε στα δικαστήρια»\nΤετάρτη, 11 Δεκέμβριος 2013 19:25\nΣτο περιθώριο εκδήλωσης της Σούπερ Λίγκας, ο Γιάννης Μώραλης τόνισε πως δεν αποκλείεται, αν δεν υπάρξει συμβιβασμός, συνεταιρισμός και Football League να λύσουν τις διαφορές τους στα δικαστήρια.\nΟ πρόεδρος της Super League τοποθετήθηκε επί του θέματος τονίζοντας πως πρέπει οπωσδήποτε να βρεθεί μια συμβιβαστική λύση έστω και την τελευταία στιγμή, υποστήριξε πως αρμόδια είναι η ΕΠΟ, ενώ πρόσθεσε πως τελικά δεν αποκλείεται η λύση να δωθεί από το Διαιτητικό Δικαστήριο.\nΘεωρώ ότι τα σενάρια είναι τρία:\nΉ συμβιβαζόμαστε ή αποφασίζει η ΕΠΟ η οποία ζητεί 46 υπογραφές ότι στη συνέχεια δεν θα προσφύγει κανείς, ή προσφεύγουμε οι δύο λίγκες στο Διαιτητικό Δικαστήριο. Για το τι θα συμβεί τελικά, δεν ξέρω. Ό,τι εκτίμηση έχω κάνει, έχω πέσει έξω. Πάντως δεν έπρεπε να φτάσουμε μέχρι εδώ. Πέρασαν οι μήνες χωρίς λόγο και αυτό ζημιώνει όλους μας. Πρέπει να τα αποφεύγουμε αυτά τα αυτογκόλ».\n«Για μένα δεν έχει τελειώσει το πρωτάθλημα. Μπορεί ο Ολυμπιακός να πάει να χάσει στον Άρη και στον ΠΑΟΚ και οι οκτώ βαθμοί να γίνουν δύο. Γενικά, όμως, είναι καλύτερο το πρωτάθλημα σε σχέση με το περσινό. Μπαίνουν περισσότερα γκολ. Έχουμε πολλές ανατροπές. Έχουμε μόλις 4% μείωση στα εισιτήρια, χωρίς την ΑΕΚ και χωρίς κάποια ομάδα να παίζει στο ΟΑΚΑ. Επίσης δεν έχουμε επεισόδια. Θέλαμε μεγαλύτερο ανταγωνισμό στην κορυφή. Πώς θα γίνει αυτό; Με επενδυτές. Μακάρι να έρθουν, όπως ήρθε ο Σαββίδης στον ΠΑΟΚ και άλλαξε πολλά. Είναι σημαντικό για το ποδόσφαιρο. Όσο για το πώς μοιράζονται τα χρήματα του Τσάμπιονς Λιγκ, είναι ένα θέμα που αφορά την UEFA, όχι την Ελλάδα».


Πώς να αντιμετωπίσετε τις αρνητικές σκέψεις\nΑρχική Γυναίκα & Υγεία Ψυχική Υγεία Πώς να αντιμετωπίσετε τις αρνητικές σκέψεις\nΗ κύρια αιτία της δυστυχίας μας δεν είναι ποτέ η κατάσταση στην οποία βρισκόμαστε αλλά οι αρνητικές σκέψεις μας σχετικά με την κατάσταση αυτή. Αφιερώνουμε πολύ χρόνο δουλεύοντας στον εξωτερικό μας κόσμο, αλλά τίποτα δεν θα μεταμορφώσει τη ζωή σας περισσότερο από το να δουλέψετε στον εσωτερικό σας κόσμο – κάνοντας θετικές αλλαγές στην αντίληψη, τα πρότυπα σκέψης και τη στάση σας. Εάν αισθάνεστε παγιδευμένοι από την αρνητική σκέψη, ακολουθούν πέντε αποτελεσματικοί τρόποι αντιμετώπισής τους:\n1. Εξετάστε την εγκυρότητα των σκέψεών σας\nΑναλύστε με σοβαρότητα τη σκέψη σας και αναρωτηθείτε μέσα από αυτή την άσκηση εάν αυτή η σκέψη είναι η σωστή. Είναι χρήσιμο να αμφισβητήσετε την ερμηνεία των γεγονότων για να δείτε εάν δημιουργείτε σενάρια που μπορεί να μην είναι απαραίτητα αληθινά.\nΤην επόμενη φορά που θα συμβεί κάτι και θα αρχίσετε να καταλήγετε σε συμπεράσματα, μπορείτε να δοκιμάσετε να σταματήσετε και να αναρωτηθείτε: Είναι αλήθεια αυτό; Μπορώ να ξέρω με σιγουριά; Μήπως βγάζω λάθος συμπεράσματα; Θα μπορούσα να δω τα πράγματα διαφορετικά;\n2. Αναρωτηθείτε για τη μονιμότητα της δυσάρεστης κατάστασης\nΜια άλλη σημαντική ερώτηση για να αναρωτηθείτε όταν βρίσκεστε σε έντονο θυμό ή άγχος για μια κατάσταση είναι: Πόσο θα διαρκέσει αυτό; Μπορεί ξαφνικά να συνειδητοποιήσετε ότι αυτό που σας κάνει να νιώθετε άσχημα αυτή τη στιγμή είναι κάτι που δύσκολα θα θυμάστε σε πέντε χρόνια, ή μπορεί ακόμη και να το θυμάστε και να γελάτε με την πρώτη σας αντίδραση.\nΒάζοντας τα πράγματα σε προοπτική με αυτόν τον τρόπο μπορεί να αλλάξετε αμέσως τη σκέψη σας σε πιο ελπιδοφόρες, θετικές σκέψεις.\n3. Αλλάξτε την οπτική σας γωνία\nΔεν μπορείτε πραγματικά να εστιάσετε σε μια αρνητική σκέψη και μια θετική σκέψη ή μνήμη ταυτόχρονα, οπότε αλλάξτε το επίκεντρο της σκέψης σας σε κάτι πιο χρήσιμο ή ευχάριστο.\nΟδηγήστε τη σκέψη σας σε εκτίμηση για όλα τα καλά που συμπεριλαμβάνονται στη ζωή σας, όπως τα αγαπημένα σας πρόσωπα, τις αγαπημένες σας δραστηριότητες, την ομορφιά της φύσης, τις παρέες, τις διακοπές ή οτιδήποτε άλλο σας κάνει να αισθανθείτε αμέσως καλύτερα.\n4. Δώστε στον εαυτό σας χώρο και χρόνο να βιώσετε τα συναισθήματά σας χωρίς ενοχές\nΌταν αισθάνεστε ένα έντονο αρνητικό συναίσθημα, αντί να χαθείτε σε κύκλους αρνητικών σκέψεων που τροφοδοτούν το συναίσθημα και το κάνουν πιο έντονο, προσπαθήστε να παρατηρήσετε το συναίσθημα καθώς κατακλύζει το μυαλό και το σώμα σας. Πού μπορείς να το νιώσεις; Πώς νιώθεις;\nΠαρατηρώντας τα συναισθήματά σας, δημιουργείτε μια απόσταση μεταξύ του αληθινού εαυτού σας και της τρέχουσας συναισθηματικής σας κατάστασης. Αυτό μπορεί να σας βοηθήσει να θυμάστε ότι η πραγματική σας ταυτότητα είναι κάτι ξεχωριστό από, και μεγαλύτερο από, τυχόν παροδικές αρνητικές σκέψεις και συναισθήματα. Καθώς συνεχίζετε να παρατηρείτε το συναίσθημα, αντί να το αναλύετε στο μυαλό σας, θα αρχίσει να εξαφανίζεται.\nΕπόμενο άρθροΣυναισθηματική διατροφή και απώλεια βάρους